گه‌نده‌ڵى په‌تا كوشنده‌كه له عێراق و هه‌رێمى كوردستاندا !\n•\tئاشكرایه دیارده‌ى قێزه‌ونى گه‌نده‌ڵى یه‌كێكه له‌و په‌تا كوشندانه‌ى كه تووشى هه‌ر ده‌سه‌ڵات و حوكمڕانیه‌ك ببێت،گه‌ر به‌پلانى زانسى و واقعى و به‌نیه‌تێكى ڕاستگۆیانه‌ى پێشوه‌خت و له‌ڕێگه‌ى داموده‌زگا و ئۆرگانى تایبه‌ت و به‌ده‌سه‌ڵات ڕووبه‌ڕووى نه‌بێته‌وه ئه‌وا ده‌بێته هۆى تێكشاكاندن و خۆركه‌ى پایه گرنگه‌كانى ده‌سه‌ڵات و له‌كۆتایشدا ده‌بێته هۆى داڕمانى ته‌واى سیسته‌مى حوكمڕانیه‌كه،گه‌نده‌ڵى وه‌ك په‌تایه‌ك وایه كه زوو بڵاوده‌بێته‌وه و به‌بێ جیاوازیش هه‌موان ده‌گرێته‌وه له لوتكه‌ى ده‌سه‌ڵاته‌وه تاكو هاوڵاتیه‌كى ساده و هه‌ر هێنده‌ش كه پێى گیرۆده‌بویت ئیدى وازهێنانى گه‌لێك ئه‌سته‌م ده‌بێت. زۆرێك له ده‌سه‌ڵاتدار و حوكمڕان و كۆمه‌ڵگا مرۆڤایه‌تیه‌كان به‌ده‌ست ئه‌م دیارده و په‌تایه‌وه گیرۆده‌بوون و ده‌ناڵێنن و كه‌وتونه‌ته به‌رمه‌ترسى و هه‌ڕه‌شه‌ى له‌ناوچوون و زۆرێكى تریش له‌مێژوودا به‌هۆى دیارده‌ى گه‌نده‌ڵیه‌وه به‌ره‌و زبڵدانى مێژوو توڕهه‌ڵدروان.\n•\tهه‌میشه وه‌ك كارێكى سروشتى دیارده‌ى گه‌نده‌ڵى له‌ناو ئه‌و سیسته‌مه حوكمڕانیانه‌دا بڵاوده‌بێته‌وه و ڕمێن په‌یداده‌كات كه تاكڕه‌و و خۆسه‌پێن و شمولى و بنه‌ماڵه‌یى و به‌رژه‌وه‌ندى و خود په‌رستن ،هه‌ربۆیه‌ش هه‌میشه دواكه‌وتن و هه‌ژارى و سته‌م و چه‌وساندنه‌وه دیارى به‌ختى ئه‌و كۆمه‌ڵگایه‌نه‌ن و نمونه‌ى زه‌قیش ده‌سه‌ڵاتداره ڕۆژهه‌ڵاتیه‌كان به‌گشتى و به‌تایبه‌تیش عه‌ره‌بى و ئیسلامى و كه‌نداویه‌كان و ..هتد،به‌پێچه‌وانشه‌وه هه‌موو كات ده‌سه‌ڵات و سیسته‌م و حوكمڕانیه دیموكراسی و لیبڕاڵ و پێشكه‌وتوو و ئازاده‌كان له ڕۆژئاوا و ئه‌وروپا و ئه‌مریكا و وڵاته‌كانى تریش،كه‌مترین دیارده‌ى گه‌نده‌ڵیان تیادا بڵاوبۆته‌وه،چونكه یاسا سه‌روه‌ره و تاك و گروپه‌كان هه‌موانیان یه‌كسانن و به‌ڕاستگۆییانه‌ش سیاسه‌ت و حیزبایه‌تى ده‌كه‌ن و باشیش له بنه‌ما مرۆڤایه‌تیه‌كانى یه‌كسانى و دادپه‌روه‌رى و ئازادى تێگه‌یشتوون و ڕێزى زۆریشیان هه‌یه بۆ مافى تاك و مرۆڤه‌كان و هیچ كاتیش ده‌سه‌ڵات و پۆسته‌كانیان وه‌ك میراتى باوباپیرانیان یان وه‌ك خه‌ڵات و ده‌سكه‌وت نابینن و هیچ كات خزمه‌ت و قوربانیدان و ماندوبونه‌كانیشیان له‌پێناو گه‌ل و نیشتیمانه‌كانیاندا به‌منه‌ت نافرۆشنه‌وه به جه‌ماوه‌ر و چین و توێژه‌كانى گه‌له‌كانیان،ئاخر گه‌لۆ ئه‌مه جیاوازیه گه‌وره‌كه‌یه له‌نێوان سیسته‌م و ده‌سه‌ڵاتداره‌كانى ڕۆژئاواى پێشكه‌وتوو و گه‌شه‌كردودا و له‌گه‌ڵ ڕۆژهه‌ڵاتى دواكه‌وتووى هه‌ژار و نه‌خوێنده‌وار و خۆسه‌پێندا.كه هه‌رگیزاو هه‌رگیز نابنه یه‌ك و وه‌كو یه‌كیان لێنایه‌ت نه له‌ئاكار و له هه‌ڵسوكه‌وت و نه له‌بیركردنه‌وه و كاركردندا.\n•\tله‌ئێستاشدا و بۆماوه‌ى زیاد له 15 ساڵى ڕابووردوو ده‌بێت ده‌وڵه‌تى عێراق به‌هه‌رێمى كوردستانیشه‌وه تووشى ئه‌م په‌تا قێزه‌ونه بۆته‌وه و له لوتكه‌ى هه‌ڕه‌مى ده‌سه‌ڵاته‌وه گیرۆده بوه تاكو هاوڵاتیانى ساده و ته‌واوى ئۆرگان و جومگه‌كانى حوكمڕانى گرتۆته‌وه،ئه‌وه‌تا وه‌ك له ڕاپۆرته‌كاندا ده‌رده‌كه‌وێت له‌دواى ڕووخانى ڕژێمى به‌عسه‌وه له‌ساڵى 2003وه تاكو ئێستا زیاد له 800 ملیار دۆلار سه‌روه‌ت و سامان وداهاتى عێراق به فیڕۆچوه له‌ڕیگه‌ى گه‌نده‌ڵیه‌وه،به‌شێوه‌یه‌ك گه‌نده‌ڵى ته‌شه‌نه‌ى كردوه كه ته‌واوى كه‌رت و بواره‌كانى گرتۆته‌وه وبه‌تایبه‌تیش كه‌رتى وزه((نه‌وت و غازى سروشتى))، هه‌ر له‌هه‌فته‌ى ڕابووردوودا له‌لایه‌ن په‌ڕله‌مانى عێراقه‌وه لیژنه‌یه‌ك پێكهاتوه بۆ لێكۆڵینه‌وه له ئیشوكاره‌كانى 15 ساڵى ڕابووردووى كۆمپانیای سۆمۆ(( تایبه‌ت به فرۆشتن و به بازاڕكردنى نه‌وتى عێراق)) كه گومانێكى زۆر هه‌یه ده‌رباره‌ى تێوه‌گلانى له‌گه‌نده‌ڵى و به‌هه‌ده‌ردانى بڕیكى زۆرى سه‌روه‌ت و سامان و داهاتى عێراق به قازانجى حیزب و سه‌ركرده سیاسیه‌كان.ئاشكراشه گه‌نده‌ڵكاران هه‌موانیان له‌ده‌ستڕۆیشتوه‌كانى ناو حیزب و بنه‌ماڵه‌كانن یان له‌لایه‌ن حیزب و سه‌ركرده‌كانه‌وه پشتیوانیان لێده‌كرێت و تائێستاش یاسا و ئه‌و ئۆرگانانه‌ى كه ته‌نها به‌ناو دامه‌زراون وه‌ك ده‌سته‌ى ده‌ستپاكى و لیژنه‌ى ڕووبه‌ڕووبونه‌وه‌ى گه‌نده‌ڵى له‌عێراق و كوردستاندا نه‌یانتوانیوه بچوكترین هه‌نگاو هه‌ڵنێن و ئه‌و ژماره زۆر و به‌رچاو و ناسراوانه‌ى گه‌نده‌ڵكاران ڕووبه‌ڕووى لێپرسینه‌وه بكه‌نه‌وه،گه‌رچى لێره وله‌وێ ده‌بیستین كه فڵانه لێپرسراو یان وه‌زیر و وه‌كیل وه‌زیر و ب.گشتى و ..هتد.دراونه‌ته دادگا به‌ڵام ئه‌نجامى دادگاییكردنه‌كان هیچ كات ئاشكرا نه‌كراون.\n•\tله‌ئێستاشدا له‌لایه‌ن سه‌رۆك وه‌زیرانه‌وه د. عادل عبدالمهدى وه هه‌یه بۆ دامه‌زراندنى ئه‌نجومه‌نێكى تایبه‌ت بۆ ڕووبه‌ڕووبونه‌وه‌ى گه‌نده‌ڵى له عێراقدا،كه‌ئه‌م هه‌نگاوه دڵخۆشكه‌ره ،به‌ڵام ئایا ده‌توانێت ته‌واوى ئامانجه‌كانى وه‌دیبهێنێت له‌ناوه‌ڕاستى ئه‌م هه‌موو مافیا و ده‌ستڕۆیشتوه گه‌نده‌ڵانه‌دا،هه‌ربۆیه سه‌ركه‌وتنى هه‌ر حكومه‌تێك له‌عێراق و كوردستانیشدا به‌نده به ڕاده‌ى سه‌ركه‌وتنى له ڕووبه‌ڕووبونه‌وه‌ى گه‌نده‌ڵی و كه‌مكردنه‌وه‌یدا.\nئه‌وه‌تا له‌ڕاپۆرتێكى ڕێكخراوى ((شه‌فافیه‌تى نێوده‌وڵه‌تیدا)) تایبه‌ت به گه‌نده‌ڵى له‌سه‌ر ئاستى جیهان كه 180 وڵات له‌خۆده‌گرێت بڵاوكراوه‌ته‌وه كه 12 وڵات له پێشه‌وه‌ى هه‌موو وڵاتانى دونیادان له گه‌نده‌ڵیدا كه عێراق له پێشه‌وه‌ى هه‌مواندایه و له‌ته‌نیشت عێراقیشه‌وه 6 ده‌وڵه‌تى ترى عه‌ره‌بى هه‌ن وه‌ك ((یه‌مه‌ن و صۆمال و لیبیا و سوریا وسودان و باشورى سودان))ن.\nله‌هه‌رێمى كوردستانیش دیارده‌ى گه‌نده‌ڵى و گه‌نده‌ڵكاران گه‌ر له‌عێراق زیاتر نه‌بێت كه‌متر نیه و گه‌نده‌ڵى ته‌واوى بواره‌كانى گرتۆته‌وه به‌تایبه‌تیش كه‌رتى وزه كه خۆى له نه‌وتى خاو و غازى سروشتیدا ده‌بینێته‌وه و زۆر له كه‌رتى وزه‌ى عێراق ناشه‌فافتره وكه‌م كه‌س هه‌یه كه بزانێت داهات و فرۆشى نه‌وت و غازى سروشتى كوردستان بۆ كوێ ده‌چێت و به‌كێ ده‌فرۆشرێت و داهاته‌كانیش ده‌چنه نێوباخه‌ڵى كێوه.بۆیه هه‌موو ئه‌م تاریكاندن و ناشه‌فافیه‌ته له حوكمڕانیدا چ له‌عێراق و چ له‌كوردستان بونه‌ته هۆى دروستكردنى ده‌یان نیشانه‌ى پرسیارى گه‌وره لاى هاوڵاتیانى ناڕازى و كه‌مته‌رخه‌میش له‌ڕووبونه‌وه‌ى گه‌نده‌ڵیدا به‌هه‌مان شێوه بۆته ئه‌و ته‌لیسم و مه‌ته‌ڵه‌ى كه بۆهیچ كه‌سێك هه‌ڵنایه‌ت.به‌هه‌مان شێوه‌ش سه‌ركه‌وتن و متمانه وه‌رگرتنى كابینه‌ى نوێى حكومه‌تى هه‌رێم له‌لایه‌ن جه‌ماوه‌ره‌وه به‌نده به ڕاده‌ى سه‌ركه‌وتنى له كه‌مكردنه‌وه و به‌گژداچوونه‌وه‌ى دیارده‌ى گه‌نده‌ڵیدا، و ده‌بێت هه‌موان باش بزانن كه گه‌نده‌ڵى ته‌نها به‌دروشم و له ڕاگه‌یاندنه‌وه بنبڕناكرێت به‌ڵكو به سه‌روه‌ربوونى یاسا و جێبه‌جێكردنى یاسا وه‌كو خۆى و به‌سه‌ر هه‌مواندا به‌یه‌كسانى و به‌و په‌ڕى توندى و بێ به‌زه‌ییانه‌وه ده‌بێت و نابێت چاوپۆشى بكرێت و كه‌مته‌رخه‌مى و خوێنساردى بنوێنرێت.گه‌ر به نیه‌تێكى ڕاسته‌قینه‌ى ڕاستگۆیانه و به باوه‌ڕێكى پته‌وه‌وه پێش به گه‌نده‌ڵى نه‌گیرێت،ئه‌وا به‌دوور نازانرێت كه گه‌نده‌ڵى وه‌ك په‌تایه‌ك سه‌رى سه‌ران و ده‌ستڕۆیشتوانى عێراق و كوردستانیش بخوات و وه‌كو زۆرێك له‌دیكتاتۆر و ڕژێمه شمولى و سه‌ربازى و نادیموكراسیه‌كان به‌ره‌و زبڵدانى مێژوو توڕهه‌ڵبدرێن، گه‌ر هه‌رچى زووتر هه‌یه بكه‌ونه خۆ و به نیه‌تێكى ڕاستگۆیانه و به‌به‌رنامه‌یه‌كى تۆكمه و به به‌كارهێنانى یاساى توند و به‌هێزه‌وه ڕووبه‌ڕووى ئه‌و دیارده‌یه نه‌بنه‌وه.


په‌رله‌مانی ئه‌فغانی بڕیاری گرتنی ئه‌و سه‌ربازانه ده‌دات كه ده‌ستیان له ڕووداوه‌كانی كابوڵدا هه‌بووه\nله‌شكری ووڵاته یه‌كگرتووه‌كانی ئه‌مریكا له ئه‌فغانستان ده‌ڵێت ئاكامی لێكۆڵینه‌وه‌یه‌كی به‌رایی وانیشان ده‌دات ته‌قه‌ی هێزه سه‌ربازییه‌كانی ئه‌مریكا بۆ خۆپاراستن بووه له‌و ڕووداوی ماشێنه‌ی ڕۆژی دووشه‌ممه كه بووه مایه‌ی ئاژاوه‌گێڕی له ناوجه‌رگه‌ی كابوڵی پایته‌خت‌دا.\nكۆڵۆنێل تۆم كۆڵینس ده‌مڕاستی له‌شكری ئه‌مریكا له میانه‌ی كۆنفرانسێكی ڕۆژنامه‌وانیدا گوتویه‌تی به پێی ڕاگه‌یاندنی پۆلیسی ئه‌فغانی 20 كه‌س كوژراون و سه‌د و شه‌ست كه‌سی تریش بریندار بوون.\nله‌و ڕووداوه‌دا و له‌و ئاژاوانه‌ی به دوایدا هاتن پێشتر " كۆڵینس" گوتبووی ڕووداوه‌كان به‌هۆی برێك نه‌گرتنی ماشێنه گه‌وره له‌شكرییه‌كه‌ی ئه‌مریكاوه ڕوویداوه و شۆفێره‌كه‌ی كۆنترۆڵی خۆی له‌ده‌ستداوه و خۆیداوه به ژماره‌یه‌ك ماشێنی تردا.\nكۆڵینس ده‌ڵێت پاش ڕووداوه‌كه، چه‌ته و ڕێگره‌كان به‌ردیان گرتۆته سه‌ربازه‌كان و هه‌ڕه‌شه‌شیان لێكردوون و گوتوشیه‌تی له‌نێو قه‌ره‌باڵغیه‌كه‌شه‌وه ته‌قه كراوه و سه‌ربازه‌كانیش چه‌كی خۆیان به‌كارهێناوه بۆ خۆپاراستن.\nكۆڵێنێڵ تۆم كۆڵینس ده‌ڵێت هێشتا زووه تا بگوترێت سه‌ربازه‌كان ته‌قه‌یان به ناو خه‌ڵكه‌كه‌دا كردووه یان به‌سه‌ر خه‌ڵكه‌كه‌دا ته‌قه‌یان كردووه. به‌ڵام هه‌ندێ له شایه‌ته‌كان ده‌ڵێن سه‌ربازه‌كانی ئه‌مریكایان بینیوه ته‌قه‌یان له خه‌ڵكه سیڤیڵه‌كه كردووه.\nپه‌رله‌مانی ئه‌فغانستانیش به‌رنوسی بڕیارێكیان په‌سه‌ند كردووه و تیایدا داوا له حكومه‌تی ووڵاته‌كه ده‌كات ئه‌و كه‌سانه بگرن كه به‌رپرسی ئه‌وو ڕووداوه‌ن.


په‌رله‌مانی كوردستان چه‌ند بڕیار و راسپارده‌یه‌كی له‌باره‌ی خورماتووه‌وه په‌سند كرد\nWED, 6 DEC 2017 23:02 | KDP.info\nهەولێر-KDP.info- له كۆبوونه‌وه‌ی ئه‌مڕۆی په‌رله‌ماندا بڕیارگه‌لێك دران و، هه‌روه‌ها سه‌رۆكایه‌تیی په‌رله‌مانی كوردستان، لیژنه‌كانی ناوچه كوردستانییه‌كانی ده‌ره‌وه‌ی ئیداره‌ی هه‌رێم و لیژنه‌ی مافی مرۆڤ راسپارد، بۆ پوختكردنه‌وه و جێكردنه‌وه‌ی داواكارییه‌كانی ئیداره‌ی خورماتوو.\nسه‌عات 11ی پێشنیوه‌ڕۆی ئه‌مڕۆ 06/12/2017، په‌رله‌مانی كوردستان به سه‌رۆكایه‌تیی (د.جه‌عفه‌ر ئیبراهیم ئێمینكى) جێگری سه‌رۆكی په‌رله‌مان و (بێگه‌رد دڵشاد تاڵه‌بانی) سكرتێری په‌رله‌مان، دانیشتنی ژماره (2)ی ئاساییی خولى پاییزه، ساڵى چواره‌م له خولى چواره‌مى هه‌ڵبژاردنی ئه‌نجام دا.\nسه‌ره‌تا سه‌رۆكی په‌رله‌مان به‌رنامه‌ی كاری دانیشتنه‌كه‌ی خوێنده‌وه كه له چوار خاڵ پێكهاتبوو، خاڵی یه‌كه‌می تایبه‌ت بوو به خوێندنه‌وه‌ى یه‌كه‌م بۆ ئه‌م پرۆژه‌یاسایانه: پڕۆژه‌یاسای هه‌موارى یاسای هاتوچۆى ژماره (86)ى ساڵی 2004 له هه‌رێمی كوردستان-عێراق. پڕۆژه‌یاسای ئه‌نجوومه‌نی كاروباری پێكهاته‌كان له هه‌رێمی كوردستان-عێراق و پڕۆژه‌یاسای ده‌سته‌ی یه‌كه پزیشكییه تایبه‌ته‌كان له هه‌رێمی كوردستان-عێراق و پڕۆژه‌یاسای هه‌موارى پێبژاردن (الغرامات)، له یاسای سزاكانی عێراقی ژماره (111)ى ساڵی 1992ى هه‌مواركراو. پڕۆژه‌یاسای ئه‌نجوومه‌نى پزیشكی له هه‌رێمی كوردستان-عێراق. پڕۆژه‌یاسای به‌ركاركردنی یاسای هه‌موارى بیسته‌می یاسای میلاكات ژماره (20)ى ساڵی 1960ى هه‌مواركراو. پڕۆژه‌یاسای زیاده‌ڕۆیی له‌سه‌ر مڵكی ده‌وڵه‌ت له‌گه‌ڵ پڕۆژه یاسای هه‌مواركردنه‌وه‌ى یاسای به‌ره‌نگاربوونه‌وه‌ی خێزان له توندوتیژی ژماره (8)ى ساڵی 2011 له هه‌رێمی كوردستان-عێراق.\nخاڵی دووه‌میش تایبه‌ت بوو به‌گفتوگۆكردنی پڕۆژه‌یاسای هه‌موارى دووه‌می پیاده‌كردنی یاسای به‌كرێدانی خانووبه‌ره ژماره (87)ى ساڵی 1979ى هه‌مواركراو، به‌پێی مادده‌كانی (75،74،72) له په‌یره‌وی ناوخۆی په‌رله‌مانی كوردستان ژماره (1)ی ساڵی 1992ى هه‌مواركراو. خاڵی سێیه‌میش گفتگۆیه‌كی كراوه له‌سه‌ر ره‌وشی شاری خورماتوو و گوزه‌رانی دانیشتووانه كورده‌كه‌ى كه ئێستا ئاواره‌ى ناوچه‌كانی كوردستان بوون، له‌سه‌ر داوای ژماره‌ی یاساییی ئه‌ندامانی په‌رله‌مانی كوردستان به‌پێی خاڵى 2/بڕگه‌ى دووه‌م له مادده‌ى (54) له په‌یره‌وی ناوخۆی په‌رله‌مانی كوردستان ژماره (1)ی ساڵی 1992ى هه‌مواركراو.\nدواخاڵیش بریتی بوو له دانان و ئالوگۆڕكردنی چه‌ند ئه‌ندامێك له لیژنه هه‌میشه‌ییه‌كانی په‌رله‌مانی كوردستان، به‌پێی مادده‌ى (44) له په‌یره‌وی ناوخۆی په‌رله‌مانی كوردستان ژماره (1)ی ساڵی 1992ى هه‌مواركراو:\n1 – زیادكردنی ئه‌ندامی په‌رله‌مان (ئه‌یوب عه‌بدوڵا ره‌سوول) بۆ سه‌ر لیژنه‌ی (كشتوكاڵ و ئاژه‌ڵداری و ئاودێری و به‌نداوه‌كان).\n2 – پێشچاوخستنی ده‌ستله‌كاركێشانه‌وه‌ى ئه‌ندامی په‌رله‌مان (به‌هزاد ده‌روێش ده‌روێش) له لیژنه‌ی (ئاوه‌دانكردنه‌وه و نیشته‌جێكردن و هاوچه‌رخكردنی لادێ) و زیادكردنی بۆ سه‌ر لیژنه‌ی (كاروبارى كۆمه‌ڵگه‌ی مه‌ده‌نی).\n3 - پێشچاوخستنی ده‌ستله‌كاركێشانه‌وه‌ى ئه‌ندامی په‌رله‌مان (به‌هار عه‌بولڕه‌حمان محه‌مه‌د) له لیژنه‌ی (كاروبارى كۆمه‌ڵگه‌ی مه‌ده‌نی) و زیادكردنی بۆ سه‌ر لیژنه‌ی (مافی مرۆڤ).\n4 - پێشچاوخستنی ده‌ستله‌كاركێشانه‌وه‌ى ئه‌ندامی په‌رله‌مان (شیلان جه‌عفه‌ر عه‌لی) له لیژنه‌ی (كاروبارى كۆمه‌ڵایه‌تی و منداڵ و خێزان) و زیادكردنی بۆ سه‌ر لیژنه‌ی (پێشمه‌رگه و كاروبارى شه‌هیدان و قوربانییانی جینۆساید و زیندانییانی سیاسی) له شوێنی ئه‌ندامی ده‌ستله‌كاركێشاوه (ئارى هه‌رسین) له لیژنه‌ی ناوبراو.\n5 - زیادكردنی ئه‌ندامی په‌رله‌مان (مسته‌فا ئه‌حمه‌د حه‌مه‌د) بۆ سه‌ر لیژنه‌ی (ئه‌وقاف و كاروبارى ئاینی).\n6 - زیادكردنی ئه‌ندامی په‌رله‌مان (گۆران مه‌حمود ئیسماعیل) بۆ سه‌ر لیژنه‌ی (وه‌رزش و لاوان) و لیژنه‌ی (پیشه‌سازی و وزه و سه‌رچاوه سروشتییه‌كان).\nبه‌ر له خستنه‌رووی به‌رنامه‌ی كاری دانیشتنه‌كه، له‌سه‌ر پێشنیازی سه‌رۆكایه‌تیی په‌رله‌مان، ئاڵوگۆر له‌ریزبه‌ندی هه‌ردوو خاڵی دووه‌م و چواره‌م كراو جێگۆركێی بۆ شوێنی یه‌كدی پێكراو ئه‌م داوایه‌ش به زۆرینه‌ی ده‌نگ په‌سندكرا.\nخاڵی یه‌كه‌می به‌رنامه‌ی كار كه تایبه‌ت بوو به‌خوێندنه‌وه‌ی یه‌كه‌می هه‌شت پرۆژه یاسا، دوای ئه‌وه‌ی له‌لایه‌ن لیژنه‌ی یاساییه‌وه به‌جیا خوێندنه‌وه‌یان بۆ كرا كه بریتی بوون له (پڕۆژه‌یاسای هه‌موارى یاسای هاتوچۆى ژماره (86)ى ساڵی 2004 له هه‌رێم و پڕۆژه یاسای ئه‌نجوومه‌نی كاروباری پێكهاته‌كان و پڕۆژه‌یاسای ده‌سته‌ی یه‌كه پزیشكییه تایبه‌ته‌كان له و پڕۆژه‌یاسای هه‌موارى پێبژاردن (الغرامات)، له یاسای سزاكانی عێراقی ژماره (111)ى ساڵی 1992ى هه‌مواركراو و پڕۆژه یاسای ئه‌نجوومه‌نى پزیشكی و پڕۆژه‌یاسای به‌ركاركردنی یاسای هه‌موارى بیسته‌می یاسای میلاكات ژماره (20)ى ساڵی 1960ى هه‌مواركراو و پڕۆژه‌یاسای زیاده‌ڕۆیی له‌سه‌ر موڵكی ده‌وڵه‌ت له‌گه‌ڵ پڕۆژه یاسای هه‌مواركردنه‌وه‌ى یاسای به‌ره‌نگاربوونه‌وه‌ی خێزان له توندوتیژی ژماره (8)ى ساڵی 2011 له هه‌رێمی كوردستان-عێراق)، له‌لایه‌ن سه‌رۆكایه‌تیی په‌رله‌مانیشه‌وه به‌پێی تایبه‌تمه‌ندیی پرۆژه‌یاساكان هه‌ریه‌كه‌یان ئاراسته‌ی لیژنه‌ی یاسایی و لیژنه په‌یوه‌ندیداره‌كان و په‌رله‌مانتاران كرا بۆ ئه‌نجامدانی رێككاره یاساییه‌كانی.\nخاڵی دووه‌میش تایبه‌ت بوو به دانان و ئالوگۆڕكردنی ژماره‌یه‌ك له په‌رله‌مانتاران له لیژنه هه‌میشه‌ییه‌كانی په‌رله‌مانی كوردستان، به‌پێی مادده‌ى (44) له په‌یره‌وی ناوخۆی په‌رله‌مانی كوردستان ژماره (1)ی ساڵی 1992ى هه‌مواركراو، دوای ئه‌وه‌ی به‌جیا هه‌ریه‌كه‌یان خرایه‌روو، به جیا خرانه ده‌نگدانه‌وه و به زۆرینه‌ی ده‌نگی په‌رله‌مانتاران په‌سند كران.\nسه‌باره‌ت به خاڵی سێیه‌م، بریتی بوو له گفتوگۆیه‌كی كراوه له‌سه‌ر ره‌وشی شاری خورماتوو و گوزه‌رانی دانیشتووانه كورده‌كه‌ى كه ئێستا ئاواره‌ى ناوچه‌كانی كوردستان بوون، له‌سه‌ر داوای ژماره‌ی یاساییی ئه‌ندامانی په‌رله‌مانی كوردستان پێشكه‌ش كرابوو. له‌لایه‌ن سه‌رۆكایه‌تیی په‌رله‌مانی كوردستانه‌وه ده‌رگای گفتوگۆ كرایه‌وه و سه‌ره‌تا نامه‌ی ئیداره‌ی خورماتوو بۆ په‌رله‌مانتاران خوێندرایه‌وه كه تێیدا ره‌وشی ئاواره‌كان و پێشلكارییه‌كانی ده‌رهه‌ق به خه‌ڵك كراون له‌گه‌ڵ پێشنیازكردنی هاوكاریكردنی خه‌ڵكه‌كه و گه‌ڕاندنه‌وه‌یان باس كرابوون. هه‌ر له‌و چوارچێوه‌یه‌شدا له‌لایه‌ن هه‌ردوو لیژنه‌ی ناوچه كوردستانییه‌كانی ده‌ره‌وه‌ی ئیداره‌ی هه‌رێم و لیژنه‌ی مافی مرۆڤ، راپۆرتی تایبه‌ت به خستنه‌رووی راستییه‌كان و پیشاندانی به‌ڵگه و دۆكیومێنتی پێویست له‌باره‌ی پێشلكارییه‌كان و قوربانیان بۆ په‌رله‌مانتاران خرانه ڕوو. هه‌روه‌ها ژماره‌یه‌ك زۆریش له نوێنه‌رانی لیست و فراكسیۆنه‌كان و پێكهاته‌كانی په‌رله‌مان و په‌رله‌مانتاران پێشنیاز و هه‌ڵوێستیان له‌باره‌ی ئه‌و رووداوانه‌ی خورماتوو ده‌ربری.\nپاشان سه‌رۆكایه‌تیی په‌رله‌مان بۆ ماوه‌یه‌كی كاتی دانیشتنه‌كه‌ی هه‌ڵپه‌سارد، بۆ ئه‌وه‌ی به‌شدار بن له كردنه‌وه‌ی پێشنگای تایبه‌ت به نیشاندانی به‌ڵگه و دۆكیومێنته‌كانی له‌باره‌ی تاوانه‌كانی به‌شێك له‌ملیشییاكانی حه‌شدی شه‌عبی كه ده‌رهه‌ق به خه‌ڵكی ناوچه‌كه ئه‌نجام دراون له هۆڵی په‌رله‌مان به ئاماده‌بوونی نوێنه‌رانی حكوومه‌تی هه‌رێم و ژماره‌یه‌ك له‌نوێنه‌رانی وڵاتان كه كۆنسوڵگه‌رییان له‌هه‌ولێر هه‌یه پێشنگاكه كرایه‌وه.\nدواتر له به‌شی دووه‌می دانیشتنه‌كه‌شدا، دوای وه‌رگرتنی راوبۆچوونی په‌رله‌مانتاران له‌باره‌ی رووداوه‌كانی خورماتوو، سه‌رۆكایه‌تیی په‌رله‌مان هه‌ردوو لیژنه‌كانی ناوچه كوردستانییه‌كانی ده‌ره‌وه‌ی ئیداره‌ی هه‌رێم و لیژنه‌ی مافی مرۆڤ راسپارد بۆ پوختكردنه‌وه و جێكردنه‌وه‌ی داواكارییه‌كانی ئیداره‌ی خورماتوو و خه‌ڵكی ناوچه‌كه و گفتوگۆكانی په‌رله‌مانتاران له چوارچێوه‌ی چه‌ند بریار و راسپارده‌یه‌ك پوخت بكه‌نه‌وه.\nپاشان سه‌رۆكایه‌تی په‌رله‌مان به‌رده‌وامی به دانیشتنه‌كه‌دا و دواخاڵی به‌رنامه‌ی كاریش خرایه‌روو، كه تایبه‌تبوو به‌گفتوگۆكردنی پڕۆژه‌یاسای هه‌موارى دووه‌می پیاده‌كردنی یاسای به‌كرێدانی خانووبه‌ره ژماره (87)ى ساڵی 1979ى هه‌مواركراو، به‌پێی مادده‌كانی (75،74،72) له په‌یره‌وی ناوخۆی په‌رله‌مانی كوردستان ژماره (1)ی ساڵی 1992ى هه‌مواركراو. دوای خوێندنه‌وه‌ی ئه‌سڵی پرۆژه یاسكه‌و راپۆرتی هاوبه‌شی لیژنه‌ی یاسایی و شاره‌وانییه‌كانی په‌رله‌مان، برگه‌و مادده‌كانی ئه‌م پرۆژه یاسایه بۆ په‌رله‌مانتاران خوێندرانه‌وه‌و راپۆرتی هاوبه‌ش بووه بنه‌مای ده‌نگدان و گفتوگۆكان.\nبه‌پێی راپۆرتی هاوبه‌شی لیژنه‌ی یاسایی و شاره‌وانییه‌كانی په‌رله‌مان، پڕۆژه یاسای هه‌موارى دووه‌می پیاده‌كردنی یاسای به‌كرێدانی خانووبه‌ره ژماره (87)ى ساڵی 1979ى هه‌مواركراو له هه‌شت مادده پێكهاتبوو. مادده‌ی یه‌كه‌می تایبه‌تبوو به هه‌مواری مادده‌ی سێیه‌م له یاسای به‌كرێدانی خانووبه‌ره ژماره (87)ى ساڵی 1979ى هه‌مواركراو و باس له‌شێوازی گرێبه‌سته‌كان ده‌كات و هیچ گۆرانكارییه‌كی ئه‌وتۆی تێدا نه‌كراو به‌زۆرینه‌ی ده‌نگ په‌سندكرا. مادده‌ی دووه‌میش تایبه‌تبوو به‌ئه‌ركی دادگاكان له یه‌كلاكردنه‌وه‌ی دۆسییه‌كان به‌پێی مادده‌ی یه‌كه‌می پرۆژه‌كه‌و ئه‌مه‌ش وه‌كو خۆی به‌كۆی ده‌نگ په‌سندكرا.\nمادده‌ی سێیه‌میش تایبه‌تبوو به رێككاره یاسایی و دادوه‌رییه‌كان و ئه‌مه‌ش وه‌كو خۆی په‌سندكردنی به‌كۆی ده‌نگ بوو. مادده‌ی چواره‌میش تایبه‌تبوو به‌دیاریكردنی رێژه‌ی وه‌رگرتنی كرێیه‌كان و وه‌كو خۆی به‌زۆرینه‌ی ده‌نگ په‌سندكرا.\nمادده‌كانی پێنجه‌م تا هه‌شتمی پرۆژه‌كه‌ش تایبه‌تبوو به‌حوكمه كۆتاییه‌كان له‌گه‌ڵ هۆكاره‌كانی ده‌رچوون و به‌جیا ده‌نگدانه‌وه‌و به‌كۆی ده‌نگ په‌سندكران و دواتر كۆی پرۆژه یاساكه خرایه‌ده‌نگدانه‌وه‌و ئه‌ویش به‌كۆی ده‌نگ په‌سندكرا.\nدوای ته‌واوبوونی خاڵه‌كانی به‌رنامه‌ی كاریش، هه‌ردوو لیژنه‌كانی ناوچه كوردستانییه‌كانی ده‌ره‌وه‌ی ئیداره‌ی هه‌رێم و لیژنه‌ی مافی مرۆڤ كۆی داواكارییه‌كانی ئیداره‌ی خورماتوو و خه‌ڵكی ناوچه‌كه‌و گفتوگۆكانی په‌رله‌مانتاران له‌چوارچێوه‌ی چه‌ند بریارو راسپارده‌یه‌ك پوختكردوه، كه له‌هه‌شت خاڵ پێكهاتبوو تێیدا هاتووه: پێویسته لیژنه‌یه‌كی لێكۆڵینه‌وه‌ی تایبه‌ت به‌رووداوه‌كانی 16ی ئۆكتۆبه‌رو رۆژانی دوایی كه له‌خورماتوو روویداون دروست بكرێت و پێویسته حكومه‌تی هه‌رێم بودجه‌یه‌كی تایبه‌ت ته‌رخان بكات بۆ دابینكردنی پێداویستییه‌كانی خه‌ڵكی ئاواره‌بووی ناوچه‌كه‌و قوربانیانیش به‌شه‌هید هه‌ژمار بكرێن و هه‌روه‌ك په‌رله‌مان حكومه‌تی هه‌رێم راده‌سپێرێت بۆ كۆكردنه‌وه‌ی به‌ڵگه‌و دۆكیومێنتكردنی سه‌رجه‌م تاوانه‌كان و ناردنیان بۆ كۆمه‌ڵگای نێوده‌وڵه‌تی و یوئێن. له‌خاڵێكی دیكه داوا له‌حكومه‌تی هه‌رێم ده‌كات سكالا دژ به‌تاوانه‌كان به‌پێی مادده ده‌ستوورییه‌كان له‌مه‌حكمه‌ی ئیتیحادی تۆمار بكات و هه‌روه‌ك داواش له‌نه‌ته‌وه یه‌كگرتووه‌كان ده‌كات به‌هانای ئاواره‌كان بچن و رێگه به‌مانه‌وه‌ی هێزه‌كانی حه‌شدی شه‌عبی نه‌درێت و ئیداره‌ی هاوبه‌ش دروست بكرێت بۆ به‌رێوه‌بردنی ئه‌و ناوچانه.\nهه‌روه‌ها په‌رله‌مانی كوردستان داوا له‌حكومه‌تی عیراقی ده‌كات كۆتایی به‌و پێشڵكاریی وتاوانانه بهێنێت و سه‌رجه‌م ئه‌و بریاره كارگێریانه‌شی دوای ئه‌م رووداوانه دراون هه‌ڵبوه‌شێندرێنه‌وه.\nئه‌م راسپارده‌و بریارانه‌ی په‌رله‌مان كه له‌هه‌شت خاڵ پێكهاتبوون، به‌جیا خرانه ده‌نگدانه‌وه‌و په‌سندكران.


کاری شوانێتی پێغەمبەر ﷺ و بەشداری کردنی لە بازرگانیدا\nپێغەمبەری خواﷺ هەر لەسەرەتاوە نەیدەویست ئەرک بێت بەسەر ماڵی مامیداl،ئەگەر بیر بکەیتەوە لە کەسێک کە بێ دایک و باوک بێ خوشک و برا بێت لە ماڵی مامیدا چۆن شەو و ڕۆژ چۆن دەباتە سەر لەگەڵ هەژاری و بێ دەرەتانی ئەبو طالب چونکە دەست کورت بوو ، بۆیە پێغەمبەر ﷺ ڕازی نەبوو کە دانیشێت و ئەوان کاسبی بکەن و بیدەن بەم تابیخوات بەڵکو هەر لە منداڵی یەوە بوو بە شوان نەیدەویست لەسەر ماندوو بونی خەڵکی تر بژی بەڵکو بە عارەقی ناوچەوانی خۆی دەیویست نان و پارەی خۆی پەیدا کات، هەتا دەستی کرد بەوکارەی کە سەرجەم پێغەمبەرانی تر علیە سلام کردویانە ئەویش شوانێتی مەڕ بوو .\nئەبوو هورەیرە رضی اللە عنە دەگێڕێتەوە کە پێغەمبەر ﷺ ((ما بعث الله نبیا الا رعی الغنم )) واتە : ( هیچ پێغەمبەرێک لە پێغەمبەرانی خوا نەهاتووە کەشوانی مەڕی نەکردبێت ،هاوەڵان وتیان تۆش ئەی پێغەمبەر ﷺ فەرموی بەڵێ منیش لەسەر چەند قیراتێکی کەم شوانیم دەکرد بۆ دانیشتوانی مەککە، لە ڕیوایەتی عەبدەی کوڕی حەزەنی دەفەرموێت :(خاوەنی وشترەکان و خاوەن مەڕەکان دەمەقاڵەیان بوو لای پێغەمبەری خوا ﷺ هەموو لایەکیان شانازیان بەخۆیانەوە کرد، پێغەمبەر ﷺ فەرموی :(بعث موسی وهو راعي غنم، وبعث داود وهو راعي ،وبعثت ٲنا و ٲنا ارعی غنما لٲهلي بالٲجیاد )واتە:موسا کاتێک خوا کردیە پێغەمبەر علیە السلام شوانی مەڕبوو ،داودیش کاتێ خوا کردیە پێغەمبەر علیە سلام شوانی مەڕبوو وە منیش کاتێ خوا ناردمی شوان بووم ،شوانی هەندێک لەمەڕەکانی خزمانم بووم لەشاخەکانی (ئەجیاد) دەملەوەڕاندن).\nپێغەمبەری خواﷺ کەگەورە بوو وەکو باقی پیاوەکانی ناو شاری مەککە خۆی سەرقاڵ کرد بە بازرگانی کردنەوە، بۆیە پێغەمبەر ﷺکاتێک شاری مەککەی ئازاد کرد چاوی کەوتەوە بەشەریکە کۆنەکەی کەناوی سائیبی کوڕی ئەبو سائیب بوو یادی زەمانی زووی لەگەڵ کردەوە کە هەدکیان پێکەوە قازانج بەشەراکەت ئیشیان دەکرد و بازرگانیان دەکرد ، وەک لەو ڕیوایەتەدا هاتووە کە دەفەرموێت (کاتێک کە پێغەمبەر ﷺ بە شەریکە کاری کۆنی خۆی گەیشت لەکاتی گرتنەوەی شاری مەکەدا کە ناوی ئەبو سائیب بوو پێی فەرموو :(( مرحبا بٲخي و شریكی ، لا یداري و لا یماري ،یا سائیب قد كنت تعمل اعمالا في جاهیلیة لا تتقبل منك وهي الیوم تتقبل منك))پێشوازی دەکەم لەبرا و شەریکم کەهیچی لێنەدەشاردمەوە دەمەقاڵەی لەگەڵمدا نەدەکرد ، ئەی سائیب چەند کارێکت دەکرد لەزەمانی نەفامیدا لێت وەرنەدەگیرا ، ئەوکارانە ئەمڕۆ لێت وەردەگیرێت) ، وە سائیبیش شانازی دەکرد بەکارکردنی لەگەڵ پێغەمبەردا\nﷺ وە باسی خو ڕەوشتی جوانی پێغەمبەریﷺ دەگێڕایەوە وە دەیفەرموو:( ئەی پێغەمبەر ﷺ تۆ شەریم بویت لەزەمانی پێشتردا و چاکترین شەریف هەر تۆ بویت دەمەقاڵەت لەگەڵم نەدەکرد و هیچت لێنەدەشاردمەوە).\nسەرچاوە: ژیانی پێغەمبەری خوا ﷺ لە قورئان و فەرمودەکاندا . لاپەڕە ۳۳-۳٤


له هێرشێـکدا بۆ سه‌ر ئۆفیسی هه‌فته‌نامه‌یه‌ک له پاریس 12 که‌س ده‌کوژرێن\nپـۆلیسی فه‌ڕه‌نسا ده‌ڵێت ئه‌مڕۆ چوارشه‌ممه 3 چه‌کدار به کڵاشینکۆف خۆیان کردووه به ئۆفیسی هه‌فته‌نامه‌ی شـارلی ئیبدۆ له پاریسی پایته‌خت و که‌وتوونه‌ته ته‌قه‌کردن له کارمه‌ندانه‌کانی و له ئاکامدا 12 که‌س کوژراون که دووانیان پـۆلیس بوون. هه‌روه‌ها 10 که‌سی دیکه‌ش برینداربوون که سیانیان برینه‌کانیان سه‌خته.\nفڕانسوا ئۆلاند سه‌رۆکی فه‌ڕه‌نسا سه‌ردانی شوێنی هێرشه‌که‌ی کرد و له‌وێ بۆ ڕۆژنامه‌وانان لێدوانی دا گوتی " بێ گومان هێرشه‌که تێرۆرسـتی بووه و بێ ئه‌ندازه دڕندانه بووه."\nده‌سه‌ڵاتدارانی فه‌ڕه‌نسا ئه‌وپه‌ڕی حاڵه‌تی ئاماده‌باشیـیان له پاریس ڕاگه‌یاندووه، پاش ئه‌وه‌ی هێرشبه‌ره‌کان توانیویانه به ئۆتۆمبیل له شوێنی ڕووداوه‌که هه‌ڵبێن. ده‌ڵێن که‌سێـکیشیان به ئۆتۆمبیله‌که کردووه به ژێره‌وه.\nجێی ئاماژه‌یه گۆڤاری Charlie Hebdo که هه‌فته‌نامه‌یه‌کی ڕه‌خنه‌ئامێزه، ناسراوه به بڵاوکردنه‌وه‌ی کاریکاتێر له‌سه‌ر که‌سایه‌تیـیه ئاینیـیه‌کان له‌وانه پـێغه‌مبه‌ری موسڵمانان.\nگه‌واهیده‌ران ده‌ڵێن دوو له چه‌کداره‌کان به ده‌نگی به‌رز هاواریان کردووه "الله اکبر" و گوتویانه ئه‌مه تۆڵه‌سه‌ندنه‌وه‌یه بۆ پـێغه‌مبه‌ر.\nپـێده‌چێت هێرشبه‌ره‌کان زانیاری ته‌واویان له باره‌ی ئۆفیسه‌که‌وه هه‌بووبێت، به‌و پـێیه‌ی چوار له کوژراوه‌کان وێنه‌کێشی گۆڤاره‌که بوون.\nکۆشـکی سـپی به توندی هێرشه‌که‌ی سه‌رزه‌نشتکرد، هه‌روه‌ها جان کلود یونیکه‌ر سه‌رۆکی کۆمسیۆنی یه‌کێتی ئه‌وروپا و ئه‌نگێلا مێرکڵ ڕاوێژکاری ئه‌ڵمانیا و ده‌یڤد کامیرۆن سه‌رۆک وه‌زیری به‌ریتانیا و ڤلادیمیر پـوتن سه‌رۆکی ڕووسیا ئه‌وانیش به توندی هێرشه‌که‌ی سه‌رزه‌نشتکرد.\nچه‌ند وێنه‌یه‌کی هێرشه‌که‌ی ڕۆژی چوارشه‌ممه‌ی سه‌ر گۆڤاری Charlie Hebdo فه‌ڕه‌نسایی له پاریس


بۆ چارەی ئەم نەخۆشیانە سندی بخۆن\nئاسایشی ڕۆژهەڵاتی ھەولێر ئاماری چالاکییەکانی ٢٠٢٠ بڵاوکردەوە ئاسایشی ڕۆژئاوای سلێمانی ده‌ستگیركردنی تۆمه‌تبارێكی راگه‌یاند ژووری ئۆپه‌راسیۆنی پارێزگای هه‌ولێر ڕاگەیەنراوێكی بڵاو كردەوە کۆمسیۆن داوا لە باڵیۆزخانەو رێکخراوکان دەکات چاودێری ھەڵبژاردنەکان بکەن کەرکوك..دەستبەسەر چوار ته‌نكه‌رى نەوتی قاچاغدا گیرا\nئەڵوەند كوێستانی 21/11/2020 - 10:01 هەواڵ/تەندروستی\nسندی سپی بێت یان زەرد یان سور یان پەمەیی وادەكات چەندین سودی تەندروستی دەگمەنی هەبێت و ئەمەش دەیكاتە باشترین، بەڵام دەریش كەوتووە كە سندی بەسوودە بۆ كەمكردنەوەی برسێتی و دابەزینی كۆلیسترۆڵ و سەرچاوەی دەوڵەمەندی ریشاڵە سودەكانی زۆرن وەكو:\n1. سەرچاوەی شلەمەنیە.\n2. دابەزینی كێش خێرا دەكات: كوپێك ئاوی سندی دوو گرام ریشاڵی تێدایەو هەستی تێربون دەدات و هانی ئەنزیمەكانی جگەر دەدات لەخواردنی خۆراكی زۆر.\n3. چارەسەری هەوكردنی قورگ دەكات بەهۆی بوونی ڤیتامین ئێچ و سی و دژە ئۆكسانەكان بۆ كۆكەو قوڕگ ئێشە بەسوودە.\n4. هاوكاری توشبوانی كۆلیسترۆڵ دەكات: زانایان بۆیان دەركەوت كەپێكهاتەی فلافۆنۆید كەچەوری سروشتی تێدایە هاوكارە لەدابەزاندنی رێژەی كۆلیسترۆڵ لەخوێندا لەرێی كەمكردنەوەی ئەو كۆلیسترۆڵە زیانبەخشەی جگەر دەریدەدات.\n5. سسیتەمی بەرگری بەهێز دەكات، چونكە ڤیتامین سی تێدایەو ووزەت پێ دەبەخشێت.\n6. چەوری سیانی (ترای گلیسراید) كەم دەكاتەوەو چەوری وورگ و سمت دادەبەزێنێت.\n7. نابێ سندی و دەرمانی دڵ و فشاری خوێن پێكەوە بخورێت، چونكە دەبێتە هۆی كارلێك و زیادبوونی لێدانەكانی دڵ.\n8. سندی كۆنترۆڵی رێژەی شەكر دەكات.\n9. سەرچاوەیەكی دەوڵەمەندە بەریشاڵ بۆ ئەوانە بەسوودە كەگرفتی هەرسیان هەیە.\n10. دەتپارێزێت لەدروستبوونی خانە شێرپەنجەییەكان و رێگرە لەبڵاوبوونەوەی لەلەشدا، چارەسەری شێرپەنجەی مەمك دەكات، چونكە هۆرمۆنی ئیسترۆجین كەم دەكاتەوە، لەشێرپەنجەی سیەكان و پەنكریاس دەتپارێزێت.\n11. سندی بەرێژەیەكی باش بخۆیت پێستت جوان دەكات.\n12. چارەسەری هەوكردنی پووك دەكات، چونكە پارێزەری هاوسەنگی بەكتریا دەكات لەدەمدا.\n13. چارەسەری وشكبونەوەی جگەر دەكات، بەهۆی بوونی پێكهاتەی فلافۆنۆید كەچارەسەری ووشكبونی جگەر دەكات كە هۆكارەكەی خواردنەوە كحولییەكانە.\nئاسایشی ڕۆژهەڵاتی ھەولێر ئاماری چالاکییەکانی ٢٠٢٠ بڵاوکردەوە\nژووری ئۆپه‌راسیۆنی پارێزگای هه‌ولێر ڕاگەیەنراوێكی بڵاو كردەوە\nکۆمسیۆن داوا لە باڵیۆزخانەو رێکخراوکان دەکات چاودێری ھەڵبژاردنەکان بکەن\nڕێگری لە ڕاگەیاندنەكان دەكرێ بێ ڕێگەپێدان لە نەخۆشخانەكان ڕووماڵ بكەن\nسكاڵای یاسایی لەسەر وەزیرێكی حكومەتی هەریم تۆمار دەكرێت\nهاتوچۆی هەولێر کۆمپانیاکانی ئۆتۆمبێل ئاگادار ده‌كاته‌وه\nبه‌رزترین و نزمترین پله‌ی گه‌رمای تۆماركراوی ناوچه‌كه‌ت ببینه


پەڕو باڵی مێژوو\n١- ئەو مێژووەی لای شیعەکان مێژووی ئیسلامە، دوای سەرکەوتن و بەدەستهێنانی دەسەڵات نەیاننوسیوەتەوە، بەڵکو ئەوان پێشترو لە قۆناغی بێدەسەڵاتیشدا، هەر بانگەشەی ئەو مێژووەیان کردووەو ئەسڵەن شۆڕش و دەوڵەت و دەسەڵاتەکەیان بە ئیلهامی ئەو مێژووە دامەزراندوە، نەك ئەوەی دوای سەرکەوتن و بەهێزی دەوڵەت مێژووەکەیان نوسیبێتەوە.\n* یەعنی ئەوە ڕاست نیە کە مێژوو تەنیا سەرکەوتووەکان بینوسنەوە، بەڵکو هەموو ئەجندایەكی سیاسی، مێژوو دائەڕێژێتەوەو قسەیەکی تری هەیە لەسەری.\n٢- سەیرکە بەدرێژایی سەدان ساڵ "سەڵاحەدین" ناوێکە هەیە بەڵام زۆر مەوزوع نیە، کەچی لەگەڵ دامەزراندنی دەوڵەتی ئیسرائیل و شەڕو ململانێکانی لەگەڵ عەرەب و ئینقلابی ناسردا.. لەپڕ سەڵاحەدین ئەبێ بە پاڵەوانی یەکەمی ناو ئەدەبی عەرەب!\nلێرەدا ئەوە ململانێ لەگەڵ ئیسرائیل و ئایدیۆلۆژیای عروبەو ئیسلامی سیاسییە کە وا ئەخوازن، نەك ئەوەی خودی مێژووەکە بەو جۆرەبێت!\nخۆ ئەگەر شەڕەکە لەگەڵ فارسبووایە، ئەوکات لەبری حەگین و سەلاحەدین، پێویستت بە فووتێکردنی قادسیەو قعقاعە، وەك ئەوەی عێراق.\n* یەعنی ئایدۆلۆژیا لە دەرەوەی ململانێدا نیە، هەموو ئایدیۆلۆژیایەك لەناو ململانێدایەو بۆ ململانێ هاتووە.. مێژووش لەناو تۆڕی هەردوکیاندایە، نە لەگەڵ ململانێدا ئەتوانێ بێلایەنبێ و نە لەگەڵ ئایدۆلۆژیادا ئەتوانێ بارگاوی نەبێت.\n٣- ئەو مێژووەی بە دەماودەم هاتووە چەنێك شایەنی وەرگرتنە ئەونەش شایەنی ڕەتکردنەوەیە، ئەوەشی کە پشتئەستورە بە مەختوتات و هەڵکۆڵراوەکان، حاڵیان لە دەماودەمەکە باشترنیە، چونکە مەختوتات کەسەکان نوسیویانەو مەشمولە بە حەزو بەرژەوەندی و کاردانەوەی کەسی و ناکرێ مەختوتەیەك بکەیتە بەڵگەی ڕاستی مێژوویەك، لەکاتێکا خودی مەختوتەکە بۆی هەیە دنیایەك درۆی تیابێت.\nهەڵکۆڵراوی سەر شاخ و پەرستگاو پایەکانیش ئەمە لە توانای دەسەڵاتدایەو دەسەڵاتێکیش کە تا پلەی خوایەتی بەرزکرابێتەوە، ئەبێ هەڵکۆڵراوەکانی چ ڕاستی و مەوزوعیەتێکی تیابێت؟!\n* مێژوو بە سروشتی خۆی مەحکومە بەوەی کە درۆبێت، چونکە ئەگەر لە قۆرتەکانی ڕابردووش بە سەلامەتی دەرچێ "کە دەرناچێ"، دواتر بەر ئێستایەك ئەکەوێ کە ململانێ و بەرژەوەندی و هاوکیشەکانی.. ڕەنگە وابخوازن کە بە درۆی بخەنەوەو بە نەوعێکی تر دایرێژنەوە!\nئیشی (ئێستا) هەر ئەوەیە کە بەپێ ی پێویستییەکانی ڕۆژ، درۆیەك پشتڕاستبکاتەوە، یان ڕاستییەك بە درۆبخاتەوە،، ئایا لەگەڵ ئەم جورە ئێستایەدا مێژوو ئەتوانێ ڕاست بێت؟\n٤- لە سەردەمی تەکنەلۆژیاشدا، تۆ بە کامێراکەت تەنیا ڕووداوێك تۆمارئەکەیت نەك مێژوویەك،، پاڵنەرو پێشینەو فاکتەرەکانی پشتی ڕووداوەکە تۆمارنین، مێژووش هەموو دۆخەکەیە نەك لەقتەیەکی! لەولاشەوە ڕاگەیاندن بە ئارەزووی ئەجنداکان شتەکان ئەهێنێ و ئەباو ئیتر ئەوەشی کە بەچاوی خۆت ئەیبینی شەرت نیە وابێت!\nجا شتێك کە گەرماوگەرم و بۆ ئێستا نەبێتە ڕاستیی، بۆ سەد ساڵی تر چۆن ئەتوانێ ڕاستی بێت، ئەگەرچی دنیایەك ڤیدیۆو تۆماریش پشتیوانی بکەن؟\n* ئەمەوێ بڵێم مێژوو کەرەستەیەکی سیاسییە بۆ بیناکردنی دەسەڵات و بەرژەوەندیی، نەك بۆ گەڕان بۆ ڕاستیی! مێژووسازی فەنی دەسکاریکردن و داڕشتنەوەی مێژووە نەك ساغکردنەوەی مێژوو،، ئەوە گێل و ڕۆمانسییەکانن لە مێژوو ڕاستییەکی دوێنێیان ئەوێ، عاقڵەکان لە مێژوو بەرژەوەندییەکی ئەمرۆیان گەرەکە.\n٥- کاتێ لە زنجیرەیەکدا ئەوە زەقئەکرێتەوە کە سوڵتان عەبدولحەمید توانیویەتی بە ئیشارەتێك موسوڵمانەکانی هیند بجوڵێنێ.. مەبەست لەمە دوێنێیەك نیە کە ڕۆشتووە، مەبەست دروستکردنی ئیمڕۆیەکە، کە ئەردۆگان بتوانێ بە ئیشارەتێك تورکەکانی ئەڵمانیا بجوڵێنێ!\n* لەگەڵ مێژوودا یەکسەر خەیاڵمان ئەچێ بۆ دوێنێ، ئەمەش ڕێك خەیاڵسزییە، چونکە پیشەسازی مێژوو سەربە دوێنێ نیە، سەربە خەیاڵ و بەرژەوەندی و ئەجنداکانی ئەمڕۆیە، ئەگەرچی کەرەستە خاوەکەشی لە دوێنێوە هێنرابێت!\nهەیکەلی سولەیمان ئەوەنیە کە جولەکە پیش هەزاران ساڵ هەیانبووە، ئەو عەزەمەتەیە کە ئێستا هەیانە، مێژووی تۆش ئەوەنیە کە چیت هەبووە، ئەوەیە کە چیت ئەوێ.


بەشێک لە زیندانیانى سیاسی لە وەرگرتنى مینحە بەردەوام دەبن\n06:51 - 29/11/2020 236 جار خوێندراوەتەوە\nئەو زیندانە سیاسیانەى موچەى تریان نیەو ماوەى یاسایى پێدانى مینحەکانیان تەواوبووە، دوای پێداچوونەوە بە لیستى ناوەکانیاندا مینحەیان بۆ دەگەڕێتەوە.\nژیان تاھر جێگری سەرۆکی لیژنەی شەھیدان و زیندانییانی سیاسی لە پەرلەمانى کوردستان راگەیاند، "مینحەی ئەو زیندانییە سیاسییانە راگیراوە، کە ماوەی 10 ساڵە سوودمەندن لە مینحەی حکوومەت و بەگوێرەی یاسا کاتەکەیان کۆتایی ھاتووە، بەڵام لەو پێنج ھەزار زیندانییە سیاسییە زیاتر لە ھەزار زیندانی ھیچ مووچەیەک لە حکوومەت وەرناگرن".\nجێگری سەرۆکی لیژنەی شەھیدان و زیندانییانی سیاسی وتیشى، "مینحە بۆ ئەو زیندانییانە دەگەڕێتەوە کە مووچە وەرناگرن و لیژنەیەکی باڵایش بۆ پێداچوونەوە لە لیستی زیندانییان پێک ھاتووە".\nدەشڵێت، "بۆ گەرانەوەى مینحەکانیان چاوەڕێی فەرمانی سەرۆکایەتیی ئەنجومەنی وەزیرانین تا بڕیار لەسەر خەرجکردنی مینحەی ئەو زیندانییانە بدات و بڕیارە ھەر زیندانییەکی سیاسی بێمووچە بێت مینحەی زیندانیی سیاسیی بۆ خەرج بکرێت و سوودمەند بێت لەو مینحەیە".\nسەبارەت بەو زیندان سیاسیانەى ماوەى یاساى 10 ساڵە مینحە وەردەگرن و موچەی تریان هەیە وتى" ئەوانەی ماوەیان تەواو بووە و مووچەیان ھەیە نایانگرێتەوە".\nزیاتر لە 10 ساڵە پێنج هەزار زیندانى سیاسی مینحە لە حکومەتى هەرێم وەردەگرن، لە ئێستادا زیاتر لە 17 هەزار زیندانى سیاسی تر ناوەکیان ئامادەیە بۆئەوەى مینحەیان پێبدرێت، بەڵام تائێستا مینحەیان بۆ نەبڕواتەوە.


ئەمریکا خەمی کوردی عێراق ناخوات/ شەڕی داعش بۆتە خاڵی یەکگرتنی پێشمەرگە و سوپای عێراق\n15:26 PM IRAQ\nSATURDAY, 13 APRIL 2019 - 15:29\nتوێژەرێکی پەیمانگای پێوەندییەکانی دەرەوەی هۆڵەندا تایبەت بۆ کوردپرێس:\nبەشی جیهان- توێژەرێکی پەیمانگای توێژینەوەی پێوەندییەکانی دەرەوەی هۆڵەندا بە ئاژانسی هەواڵی کوردپرێسی وتووە شەڕی داعش بۆتە خاڵی یەکگرتنی نێوان پێشمەرگە و سوپای عێراق و لە ماوەی 28 ساڵی ڕابردووشدا ئەمریکا دەرفەتی باشی بۆ ڕەخسا کە پێشمەرگە یەک بخات و بیکاتە هێزێکی گەورە بەڵام ئەوەی نەکرد.\nمەسەلەی هاوکاریی نێوان پێشمەرگە و هێزی فەرمیی دەوڵەتی فیدراڵی عێراق زۆر گرینگە و هۆکارەکەش کۆمەڵێک خاڵی هاوبەشی نێوانیانە کە بریتین لە شەڕی داعش و مەسەلەی ناوچەی جێناکۆک و سنووری نێوان هەرێمی کوردستان و دەوڵەتی ناوەند. سەرهەڵدانی داعش لە عێراق وای کرد پێشمەرگە و سوپای عێراق ببنە هاوکاری یەکتر و ژووری ئوپەراسیۆنی هاوبەش پێکبهێنن. زیاترین ئاستی هاوکاریی نێوان پێشمەرگە و سوپاش ئەو کاتە بوو کە سوپای عێراقی لە ناوچەی ژێردەسەڵاتی کوردەوە بۆ ڕزگارکردنی مووسڵ جووڵەی پێکرا.\nبەڵام بەوەشەوە لە چەند قۆناغێکدا ئەو دوو هێزە گرفتیان لەگەڵ یەک بووە. بۆ نموونە ڕووداوەکانی 16ی ئەکتەوبری 2017 لە کەرکووک کە سوپا گەڕایەوە ئەو شارە ناوبەناو پێکدادانی سەرابزییش لە نێوان پێشمەرگە و سوپادا دروست بوو و لە ئەنجامیشدا کەرکووک کە پاش داعش کەوتبووە دەست کورد لەلایەن سوپای عێراقەوە کۆنتڕۆڵ کرایەوە.\nخاڵێکی دیکەش لەبارەی پێشمەرگەی هەرێمی کوردستانەوە مەسەلەی پێوەندیی ئەو هێزە لەگەڵ وڵاتانی ڕۆژئاوایی و بەتایبەتی ئەمریکایە. ئەمریکا لەو کاتەوە داعش سەری هەڵداوە تا ئەم کاتەش مووچەی ژمارەیێک لە فەوج و لیواکانی پێشمەرگە خەرج دەکات و کەرەستەی سەربازییان پێدەدات. باس لەوەش دەکرێت کە ئەمریکا بەنیازە هێزی پێشمەرگە بکات بە هێزێکی یەکخراوی تۆکمە لە هەرێمی کوردستان.\nئاژانسی هەواڵی کوردپرێس بۆ تاوتوێ کردنی ئەو بابەتە گفتوگۆیێکی لەگەڵ "حمزە الشدادی" توێژەی کاروباری سەربازی و یاریدەدەر بۆ توێژینەوەکان لە پەیمانگای پێوەندییەکانی دەرەوەی "کلینگنداڵ"ی هۆڵەندا کردووە. ناوبراو دەرچووە توێژینەوەی مۆدێڕنی ڕۆژهەڵاتی ناوەڕاست و پێوەندییە نێودەوڵەتییەکانە.\nحەمزە شەدادی پێچەوانەی ژمارەیێک شرۆڤەکاری دیکە، عیلاقاتی نێوان پێشمەرگە و سوپای عێراق لە ئێستادا ئیجابییە و لەو بارەیەوە بە هەواڵنێری کوردپرێسی وتووە: "ڕەنگە ئەگەر کەسێک شارەزای کاروباری عێراق و کوردەکان نەبێت بڕوای وابێت کە پێوەندی نێوان پێشمەرگە و سوپای عێراق تووشی گرفت بووە بەڵام من لەو بڕوایەدام ئەگەرچی ڕووداوەکانی 16ی ئەکتەوبری 2017یش ڕوویان دا بەڵام لە ئەنجامی شەڕی داعشدا پێوەندیی نێوان پێشمەرگە و سوپای عێراق پێوەندییێکی ئیجابی و باش بووە. هەردوو ئەو هێزانە سەرقاڵی شەڕی داعش بوون و ئەمریکاش هاوکاریی ئەو هێزانەی کردووە بۆ ئەوەی زیاتر لە یەکتر نزیک ببنەوە."\nشەدادی لەبارەی عیلاقاتی نێوان پێشمەرگە و سوپای عێراقیشەوە لە ناوچە جێناکۆکەکان و بەتایبەتی کەرکووک بە کوردپرێسی وت: "ئینتیمانی هەردوو هێزی پێشمەرگە و سوپای عێراق بۆ پاراستنی ئاسایشی کەرکووک نموونەیێکی دیکە عیلاقاتی ئیجابیی نێوان ئەو هێزانەیە. بەو حاڵەشەوە بڕوای من ئەوەیە کە چ پێشمەرگەش و چ سوپای عێراقیش بۆ داڕشتنەوەی سنوورەکانیان دەبێت بگەڕێنەوە بۆ دەستووری عێراقی و متمانەیان پێببەخشرێت."\nناوبراو گوتیشی: "هەردوو ئەو هێزانە پێویستیان بەوە هەیە کە ئەو متمانەیەیان پێببەخشرێت و گەرەنتیی ئەوەیان پێ بدرێت کە جارێکی دیکە ڕووداوەکانی کەرکووک و 16ی ئەکتەوبر دووپات نابێتەوە."\nئەو توێژەرەی لەبارەی شیمانەی گەڕانەوەی پێشمەرگە بۆ کەرکووک و ناوچەی جێناکۆک بە کوردپرێسی ڕاگەیاند: "دەستووری عێراقی دەستی خستۆتە سەر ئەو هەستیارییەی لە ناوچە جێناکۆکییەکاندا هەیە و بەو بۆنەیەشەوە مادەیێکی دەستووریی بۆ تەرخان کردووە (مادەی 140ی دەستووری عێراقی). بە قەناعەتی من لە ئێستادا دەبێت هێزی عێراقی و پێشمەرگە و هێزە خۆجێییەکان و پۆلیسی کەرکووک و دیکەی شوێنەکانیش پێکەوە هاوکار بن و کار بۆ کۆکردنەوەی متمانەی هاووڵاتییانی ئەو ناوچەیە بکەن. ئەو متمانە و پێکەوەژیانەی باسی دەکەین نەک هەر لە نێوان سوپا و پێشمەرگەدا بەڵکوو لە نێوان عەرەب و تورکمان و هەموو پێکهاتەکانی دیکەی ناوچەکەشدا شتێکی زەروور و حەیاتییە."\nناوبراو داوای لە هەر دوو دەوڵەتی عێراقیش و هەرێمی کوردستانیش کردووە تەرکیز بکەنە سەر مەسەلەی متمانەبەخشین بە هێزەکانیان بۆ ئەوەی هاووڵاتییانی دانیشتووی ناوچەکە و عێراقیش ئەو متمانەیەیان لا دروست ببێت کە ئەو هێزانە دەیانپارێزن. لەبارەی گەڕانەوەی پێشمەرگە بۆ ناوچەی جێناکۆکیش دەبێت کورد سەبری هەبێت."\nئەو توێژەرە لەبارەی هەوڵەکانی ئەمریکا بۆ یەکخستن و تۆکمەکردنی هێزی پێشمەرگە بە ئاژانسی کوردپرێسی ڕاگەیاند: "سیاسەتەکانی ئەمریکا بۆ مامەڵەکردن لەگەڵ کورد لە ماوەی چەند ساڵی ڕابردوودا سەلماندوویەتی کە واشەنتن کار بۆ یەکخستنی پێشمەرگە ناکات. ئەمریکا بۆ بەرژەوەندیی خۆی و پێشخستنی ئامانجەکانی خۆی هاوکاریی کوردی کردووە و بیری لە بەرژەوەندیی هەرێمی کوردستان نەکردۆتەوە. ئەوەش بەس من نایڵێم..."\nناوبراو زیادیشی کرد: "ئەمریکا ئەو دەرفەتەی بوو کە لە 1991ەوە هێزی پێشمەرگە بکات بە هێزێکی تۆکمە بەڵام لە ماوەی ئەو 28 ساڵەی ڕابردوودا ئەوەی نەکرد."


برینەوەی سزای دەساڵ زیندان بەسەر سەربازێکی کورددا - كۆمه‌ڵه‌ی مافی مرۆڤی کوردستان\nبەپێی هەواڵی گەییشتو بەکۆمەڵەی مافی مرۆڤی کوردستان، لە ماوەی حەوتووی رابردوو سەربازێکی کورد بەناوی سدیق حەینی بەتۆمەتی سیخوری کردن بۆ یەکێک لەحیزبە کوردییەکان لەلایەن دادگای نیزامی کۆماری ئیسلامییەوە سزای دەساڵ زیندانی بەسەردا سپاوە.\nئەم سەربازە کوردە خەڵکی شاری شنوی رۆژهەڵاتی کوردستانە و لە یەکێک لە بنکە سەربازییەکانی سوپای ئەوشارە خەریکی تێپەراندنی دەورەی سەربازی بو کە لەمانگی پوشپەری ئەم ساڵدا لەلایەن دەزگای پاراستنی سپای ئێرانەوە بە تۆمنی سیخوریکردن بۆ یەکێک لە حزبە کوردییەکان ماوەی یەک مانگ لە ژێر لێپرسینەوەدابوو.\nبە پیێ زانیارییەکانی تۆری مافی مرۆڤی کوردستان، چۆاری رەزبەر ئەم زیندانییە سیاسییە کوردەیان ئاگادارکردوەتەوە کەلەلایەن لقی یەکی دادسەرای نیزامی ورمێ سزای دەساڵ زیندان و دورخستنەوە بۆ زیندانی ئەردەبێڵی بۆ بریوەتەوە.\nجێگای ئاماژەیە کە پرۆسەی دادگایی کردنی سدیق حەینی رۆژی سێشەمە دووی خەزەڵوەر لە لقی یەکی دادسەرای نیزامی ورمێ بەبێ بونی پارێزەر بۆ ناوبراو بەرێوەچو.\n← Previous بڕینەوەی حوکمی ۱۱ ساڵ زیندان بۆ دوو هاوڵاتی کوردی دێولانی\nنامەی هاوبەشی زانیار مورادی و سەعید شێرزاد بۆ پشتگیری لە موحەممەدی نەزەری Next →\n۲چالاکی کرێکاری لەڕۆژهەڵاتی کوردستان بەدانانی بارمتە ئازادکران\nلە ساڵی ۲٠۱۵رێژەی لە سێدارەدان لە کۆماری ئیسلامی ئێران ۳۱لە سەد زۆری کردووە\nموحەمەد نەزەری زیندانی سیاسی کورد کە دەبوا سێ ساڵ پێش ئازاد کرابا ئیزنی چارەسەری پزشکی پێنادرێت


ئەو كۆبوونەوانەی بۆ هەڵمەتی بانگەشەی دۆناڵد ترەمپ كاندیدی كۆماریخوازەكان بۆ سەرۆكایەتیی ئەمریكا ڕێكخراون، ژمارەیەكی زۆر لە بەشداربووانیان تووشی كۆرۆنا بوون و لە هەندێك ناوچە دا، ڕێژەی تووشبوون بە كۆرۆنا چوار هێندە بەرزبووەتەوە.\nتۆڕی هەواڵی سی ئێن ئێن بەدواداچوونێكی كردووە بۆ ئاشكراكردنی ڕادەی كاریگەریی كۆبوونەوە و هەڵمەتەكانی بانگەشەی دۆناڵد ترەمپ، لە زیاتر تەشەنەسەندنی كۆرۆنا دا.\nبە گوێرەی ئەنجامەكان، دەركەتووە ئەو كانتۆن و ویلایەتانەی میوانداریی ترەمپ-یان كردووە، تووشبوون بە كۆرۆنا تیایاندا بەڕێژەیەكی زۆر و بەخێرایی تەشەنەی سەندووە.\nبەدواداچوونەكەی ئەو دامەزراوە ئەمریكییە، دەریخستووە كە 14 لەو كانتۆنانەی میوانداریی دۆناڵد ترەمپ-یان كردووە بۆ پشتیوانییكردن لێی و ناوبراو لەناو جەماوەردا وتاری خوێندووەتەوە، تووشبوون بە كۆرۆنا تا ڕێژەی 225% – 385% بەرزبووەتەوە.\nبەدواداچوونەكە، ئاماری كۆرۆنا-ی بە درێژایی مانگێك بەر لە كۆبوونەوەكان و مانگێك دواتری وەرگرتووە، ئاشكرابووە كە لە 14 ناوچە و كانتۆن كە ترەمپ سەردانی كردوون لە ویلایەتەكانی مینیسوتا، وێسكنسۆن، ئەریزۆنا، پێنسڵڤانیا، نیو هامشەر، نۆس كارۆڵاین، میشیگان، نیڤادا، ئۆهایۆ و فڵۆریدا، ڕێژەی تووشبوون بە كۆرۆنا زۆر بە خێرایی بەرزبووەتەوە، بەراورد بە مانگێك بەر لە سازدانی كۆبوونەوەكان.\nوەك ئەندامەكانی بەدواداچوونەكە ئاشكرایانكردووە، لە هەندێك لەو ناوچانەدا كە ترەمپ سەردانی كردوون و قەرەباڵغی دروستبووە، تووشبوونی دانیشتووان بە كۆرۆنا بە ڕێژەی 225% بەرزبووەتەوە و هەندێك ناوچەی تریش، ڕێژەكە 385% زیادیكردووە.\nوەزارەتی پەروەردە لابردنی وانەی پەروەردەی ئیسلامی ڕەتدەكاتەوە\nوەزارەتی پەروەردە ڕەتیدەكاتەوە كتێبی پەروەردەی ئیسلامی لە قۆناغەکانی خوێندن لابردبێت، دەڵێت، “ئەو بابەتە هیچ بنەمایەکی نییە و دوورە…\nعێراق لە ئازاری ساڵی داهاتوو یەكەم بەشە ڤاكسین وەردەگرێت\nبەرپرسێكی وەزارەتی تەندروستی لە عێراق ئاشكرایكرد، لە مانگی ئازاری ساڵی داهاتوودا یەكەم بەشە ڤاكسینی دژە كۆرۆنا دەگاتە عێراق.…\nلە ڕاگەیەندراوێكدا كە ئەمڕۆ هەینیی 30ی تشرینی یەكەم بڵاویكردووەتەوە، وەزارەتی دارایی عێراق سەبارەت بە دواكەوتنی موچەی ئەم مانگە…


عەتا قەرەداخی : کامیان ترسانکترە ؟ هەڵوێستی لاوازى سەرکردایەتی کوردى بۆ عەرەب یان هەڵوێستی دووپەرلەمانتارى نادیار . – WTARIKURD\nدوو سێ ئەندام پەرلەمانی کورد لە بەغدا لە ئیجماعی پڕ لە درۆو دەلەسەى فراکسیۆنە کوردستانیەکان جیادەبنەوە ، سەرجەم راگەیاندنی کوردى و بەشێکی زۆر لە سەرکردایەتی حیزبەکان ئەو هەڵوێستە دەخەنە ژێر رەخنەوەو واینیشان دەدەن ئەو دوو سێ کەسە خیانەتی گەورەى نەتەوەیی و نیشتیمانیان کردووە ، وەکو وایە ئەگەر ئەوە ناپاکی و خیانەت بێت لەم سەرکردایەتیەوە فێر نەبووبن و ئەو دوو ئەندام پەرلەمانە حەرامزادەبن .\nتۆ بڵێی هەڵوێستی ئەم دوو کەسە لە هەڵوێستی ئەوانە ترسناکتر بێت کە جاشێتیان داهێناوەو پەنجا ساڵە کوڕى کوردى هەژار بەیەکتر بە کوشت دەدەن .\nکام لەو دوو هەڵوێستانە زیانی زیاترى لە کورد داوە : چوونی سەرکردایەتی کورد بۆ بەغدا لە ساڵی 2003 و درووستکردنەوەى دەوڵەتی عێراق لە لایەن سەرکردایەتی کوردى و بە تایبەتی مام جەلال و کاک مەسعودەوە یان هەڵوێستی ئێستاى عادل نورى و تاڤگەى ئەحمەد میرزا ؟\nکام لەو دوو هەڵوێستە زیانی زیاترى لە کورد داوە : بچووکی سەرکردایەتی سیاسی کوردى لەبەرامبەر عەرەبی عێراقدا و شاردنەوەى راستیەکان لە میللەت لەلایەن ئەم سەرکردایەتیەوە یان هەڵوێستی کەسی ئەو دوو پەرلەمانتارە ؟\nکامیان زیانی زیاترى لە کورد داوە : گۆرانی گوتنی بەشێکی سەرکردایەتی سیاسی کورد بە باڵاى شیعەى عێراقدا و بەشێکیشی بەباڵای سوونەدا یان هەڵوێستی ئەو دوو پەرلەمانتارە ؟\nکامیان زیانی بۆ کورد زۆرترە هەڵوێستی ئەوانەى کە گوایە پێشنیاریان بۆ مالیکی کرد بودجەى هەرێم ببڕێت یان هەڵوێستی ئەم دوو پەرلەمانتارە ؟\nکامیان زیانبەخشترە ئەو هەموو موجامەلەیەى کە پێشتر مام جەلال بۆ عەرەبی عێراقی کردو ئەو هەموو ماوە درێژەى کە سەرۆک کۆمار بوو نەیتوانی سادەترین بڕیار دەربکات بۆ گێڕانەوەى چەمچەماڵ و کەلار و کفرى بۆ سەر کەرکوک و لەبرى ئەوە پێشنیارى دابەشکردنی کەرکوک بە رێژەى یەکسان بۆ عەرەب و کورد و تورکمان کرا .\nکامیان ترسناکترە ململانێی ناشەریفانەى نێوان حیزبەکانی کوردستان و درووستکردنی ئەو هەموو قەیرانەى ئێستاى کوردستان یان هەڵوێستی ئەو دوو پەرلەمانتارە ؟\nکامیان ترسناکترە لە کارخستنی پەرلەمانی کوردستان و ئیفلیجبوونی حکومەتی هەرێم و خنکاندنی لە گەندەڵیدا ، یان هەڵوێستی ئەو دوو پەرلەمانتارە ؟\nکامیان ترسناکترە ئەو هەموو درۆیەى کە حیزبەکانی کوردستان بە ناوى دیموکراسی و ئازادى و بەرژەوەندى گەلەوە لەگەڵ هاووڵاتیان و یەکتر دەیکەن و لە ژێرەوە خەریکی پاشقول لەیەکتر گرتنن یان هەڵوێستی ئەو دوو پەرلەمانتارە ؟\nکامیان ترسناکترە ستراتیژى حیزبی کوردى بۆ شکاندنی عیزەتی نەفسی مرۆڤى کورد و گەیاندنی هاوڵاتیان بەئاستێک کە نەتەوەو نیشتیمان بێ بەها ببینن و ئینتیمایان بەرەو هەرەس بڕوات یان هەڵوێستی ئەو دوو پەرلەمانتارە ؟\nکامیان ترسناکترە ئەو گاڵتەجارییە سیاسیەى کە ئێستا پارتی و یەکێتی و گۆڕان و یەکگرتوو کۆمەڵ بە ناوى سیاسەتەوە بەڕێی دەکەن و وڵات بەرەو وێرانەو کەلاوە دەبەن و کەسێتی کوردى بەەرو روخاندن و شکستی تەواوەتی دەبەن یان هەڵوێستی ئەو دوو پەرلەمانتارە ؟\nبەڵێ ئەگەر کەمێ بە وردى سەرنج بدەین بۆمان دەردەکەوێت کە سیاسەتی کوردى چەند لاوازو پوچ و بێگەوهەرەو نوخبەى سیاسی کوردیش چەند کورتبینەو چەند نالۆژیکانە کاردەکات و چۆن بۆ شاردنەوەى شکستە گەورەکانی خۆى شتی بچووک و بێگەوهەر گەورە دەکات ، راگەیاندنی کوردیش چۆن وەکو زوڕناژەن بە دواى حیزب و سیاسیەکاندا کێش دەبن . بەڵی کوردستان بەم جۆرە سیاسەت و یاریە گاڵتەجاڕی و درۆزننانە لەم قەیرانە خنکێنەرانەى ئێستاى دەرباز ناکرێت . بۆیە ئەو یارییانەى کە حیزبی کوردى دەیکات چەندێ جەماوەرى پێ فریو دەدات دە ئەوەندەش خۆیی لە شکست پێ نزیک دەکاتەوە .\nئێستا با بپرسین کامیان مەترسیدارترە بۆ ئایندەى کوردستان : ئەو هەموو کەندەڵی و دزى و بێ سەروبەرى و قەیرانانەى کە زۆرینەى درووستکراوى عەقڵی شکستخواردووى حیزبی کوردیە ، یان هەڵوێستی ئەو دوو پەرلەمانتارە کە رەنگە پاساویشیان هەبێت بۆ هەڵوێستەکەیان و تەنانەت ئەگەر سەرتاپاى هەڵوێستەکەشیان هەڵەبێت هیچ رۆڵ و کاریگەرییەکیان لەسەر کورد نابێت چونکە لە مێژە بەغدا وەکو پێشتر نووسیمان کوردى تەڵاقداوەو کوردیش هەر چاوەڕوانی ئەوەیە بە ناوى مارە بەجاشەوە بەغدا بەجێنەهێڵێت ، بەڵام دڵنیام ئەم چەند بە تووندى باوەش بکات بە بەغدادا هەر تەڵاق دەدرێت و مارەییەکەیشی پێ نابڕێت .\nبەکلیکێک لەسەر سمبولەکانی خوارەوە ، ئەم بابەت دەگات بە هاوڕێکانت


هه‌ڵبژاردن له کانتۆنی جزیره\nهه‌ندێک له ناوچه‌کانی کانتۆنی جزیره هه‌ڵبژاردنیان تیادا نه‌کرا به‌هۆی شه‌ڕی دژی توندڕه‌وانی ده‌وڵه‌تی ئیسلامیه‌وه.\nتا کاتی ئاماده‌کردنی ئه‌م مێزگرده هێشتا واده‌یه‌ک دیار نه‌کراوه بۆ هه‌ڵبژاردن له‌و ناوچانه‌دا.\nته‌ڤگه‌ری جڤاکی دیموکراسی (ته‌ڤده‌م) که له 17 لایه‌نی سیاسی و ژماره‌یه‌ک ڕێکخراوی سیڤیلی پێکهاتووه وه به‌شداربوون له‌م هه‌ڵبژاردنه‌دا به‌ڵام ئه‌نجومه‌نی نیشتیمانی کوردی سوریا بایکۆتی هه‌ڵبژاردنه‌کانیان کرد.\nئه‌حمه‌د ئه‌سکه‌نده‌ری، شیکه‌ره‌وه‌ی سیاسی\nیه‌کێک له پرسیاره‌کان ئه‌وه‌یه ئایا به‌شداری نه‌کردنی ئه‌نجومه‌نی نیشتیمانی کوردی سوریا له‌و هه‌ڵبژاردنانه‌دا گومان و پرسیار ده‌خاته سه‌ر ڕه‌وایی هه‌ڵبژاردنه‌کان؟\nبه‌ڵام به‌رله‌وه‌ی بکه‌وینه وتووێژ له‌سه‌ر ئه‌م پرسیاره پێویسته بشزانرێت ئایا بایکۆت کردنی لایه‌نه‌کانی ئه‌م ئه‌نجومه‌نه نیشتیمانیه‌ی کوردی سوریا بڕیارێکی خۆیی بووه یان بڕیاره‌که له‌ژێر کاریگه‌ری و فشاری لایه‌نی ده‌ره‌کیدا بووه.\nهه‌رچۆنێک بێت له‌م نێوه‌نده‌دا سه‌رۆکایه‌تی هه‌رێمی کوردستانی عێراقیش له ڕاگه‌یاندنێکدا ئه‌م پرۆسه‌ی هه‌ڵبژاردنه ڕه‌ت ده‌کاته‌وه و ده‌ڵێت پرۆسه‌که تاک لایه‌نه بووه و هه‌رگیزیش جێی قه‌بوڵ کردن نییه.


حکومەتی هەرێم داوا دەکات ڕاڤەیەکی دادگای باڵا بکرێتە بنەمای گفتوگۆ لەگەڵ حکومەتی عیراقی\nحکومەتی هەرێمی کوردستان داوادەکات ڕاڤەکردنی ماددەی یەکەم لەدەستوری هەمیشەیی عیراق ببێتە هۆی دەستپيکردنی گفتۆگۆی نیشتمانی گشتگیر بۆ چارەسەرکردنی کێشەکانی نێوان هەولێر و بەغداد.\nلەڕاگەیەنراويکدا کە ئەمڕۆ سێ شەممە ماڵپەڕی فەرمی حکومەتی هەرێمی کوردستان بڵاویکردۆتەوە دوپاتی دەکاتەوە حکومەتی هەرێم پابەندی ڕێگای دەستورییە بۆ چارەسەرکردنی کێشەکانی نێوان دەسەڵاتەکانی دەوڵەتی فیدراڵ و هەرێم.\nلەڕاگەیەنراوەکەی حکومەتی هەرێمی کوردستاندا هاتووە"له ڕوانگه‌ى هه‌ڵوێستى ڕوونمانه‌وه به پێشوازیكردن له هه‌ر ده‌ستپێشخه‌رییه‌ك به‌م ئاراسته‌یه، له پێش هه‌مووشیانه‌وه ده‌ستپێشخه‌ریى ئایه‌توڵلا عوزما سه‌ید سیستانى و هه‌ندێك له كه‌سایه‌تییه عێراقییه‌كان و وڵاتانى دۆستى گه‌لى عێراق به گه‌ڕانه‌وه بۆ ده‌ستوورى عێراق بۆ چاره‌سه‌ركردنى ناكۆكییه‌كان"\nدادگاى باڵاى فیدراڵى له ڕۆژى 6/11/2017له‌سه‌ر داواى ئه‌میندارى گشتیى ئه‌نجومه‌نى وه‌زیرانى فیدراڵ بڕیارى ژماره 122ى ده‌ركرد سه‌باره‌ت به ڕاڤه‌كردنى مادده‌ى یه‌كه‌م له ده‌ستوورى هەمیشەیی عێراق-ساڵی/2005 كه دەقەکەی بریتیە لە: (كۆمارى عێراق ده‌وڵه‌تێكى فیدراڵیى سه‌ربه‌خۆیه، خاوه‌ن سه‌روه‌ریى ته‌واوه كه سیسته‌مى حوكمڕانى تیایدا كۆماریى په‌رله‌مانیى دیموكراتییه، ئه‌م ده‌ستووره زامنى یه‌كێتیى عێراقه).\nحکومەتی هەرێمی کوردستان سەبارەت بە ڕاڤەی دادگای دەستوری عیراقی دەڵێت"ڕێز له‌و ڕاڤه‌كردنه‌ى دادگاى باڵاى فیدراڵى بۆ مادده‌ى یه‌كه‌م له ده‌ستوور ده‌گرین، له هه‌مان كاتیشدا دووپاتى ده‌كه‌ینه‌وه بڕوامان وایه كه پێویسته ئه‌مه ببێته بنه‌مایه‌ك بۆ ده‌سپێكردنى دیالۆگێكى نیشتمانیى گشتگیر بۆ چاره‌سه‌ركردنى ناكۆكییه‌كان له ڕێگه‌ى جێبه‌جێكردنى ته‌واوى هه‌موو مادده‌كانى ده‌ستوورى عێراقه‌وه به جۆرێك ببێته هۆى زامنكردنى پاراستنى ماف و ده‌سه‌ڵات و تایبه‌تمه‌ندییه‌كانى هاتوو له ده‌ستووردا به‌و پێیه‌ى ئه‌مه تاكه ڕێگه‌یه بۆ زامنكردنى یه‌كێتیى عێراق وه‌ك له مادده‌ى یه‌كه‌مى ده‌ستووردا هاتووه."


ب سانه‌هیترین رێك بۆ بسه‌ر ئێكئینانا ره‌نگێ جل و به‌رگان – مالپه‌رێ خابير\nسەرەتا / به‌شێن مالپه‌ری / هه‌مه‌ره‌نگ / ب سانه‌هیترین رێك بۆ بسه‌ر ئێكئینانا ره‌نگێ جل و به‌رگان\nب سانه‌هیترین رێك بۆ بسه‌ر ئێكئینانا ره‌نگێ جل و به‌رگان\nأ.ن 2019-11-24\tهه‌مه‌ره‌نگ لابردنی بۆچوون 121 بینین\nگه‌له‌ك جاران ده‌مێ مرۆڤ جلكان دكرت ئاریشه‌یا وێ چه‌ندێ بۆ مرۆڤی دورست دبت كا كیژ ره‌نگ لسه‌ر ئێك دهێن و ئه‌ڤ چه‌نده ل ده‌ڤ كور و كچانه یێ هه‌یی ، به‌لێ ب شێوه‌یه‌كێ زێده‌تر ل ده‌ڤ كچان یێ هه‌یی، داكو تو ده‌سته‌كێ ب سه‌رئێك دهێت لێكده‌یی دڤێت دیتنه‌كا خه‌یالی یا ره‌نگان د سه‌رێ ته دا هه‌بت بۆ دورستكرنا پێكهاته‌كا نوی یا ره‌نگان.\nویلێ ره‌نگان ( Color Wheel ) باشترین چاره‌سه‌رییه بۆ ڤێ ئاریشه‌یێ، ده‌مێ تو به‌رێخوه‌دانێ بۆ دكه‌یی دێ بینی هه‌ر ره‌نگه‌كێ گرتی ل به‌رانبه‌ر دا ره‌گه‌كێ ڤه‌كری یێ هه‌یی و ب ڤێ چه‌ندێ دێ شێی جل و به‌رگه‌كێ بسه‌ر ئێك دهێن لبه‌ر كه‌یی.\nبه‌لێ نه مه‌رجه كو دڤێت ل به‌رانبه‌رى ئێك بن ، به‌لكی تو دشێ ره‌نگێن ب ره‌خ ره‌نگێ به‌رانبه‌ر ژی ڤه بكاربینی وه‌كی شین لگه‌ل پرته‌قالی و كه‌سك لگه‌ل سوری ….هتد ، هه‌روه‌سا د هنده‌ك حاله‌تان دا دورسته ب ره‌خ ئێك ژى ڤه بن وه‌كي سور و شين.\nدواتر ڤه‌كولین: باشترین خارن ل تێشتێ بۆ زارۆكان هێكه\nدواتر موراد قەرەیلان: هندەک سیاسەتمەدارێن کورد سلاڤەکا ئەردۆغان ب دوستایەتى دبینن


سەرۆکی پەرلەمان لە پێشوازی باڵیۆزی هۆڵەندا: پێویستمان بە هاوکاری کۆمەڵگەی نێودەوڵەتییە\n08/10/2015 10:35:00 ص\nد.یوسف محەمەد سادق سەرۆکی پەرلەمانی کوردستان، لە پێشوازی باڵوێزی هۆڵەندا لە عێراق و کونسوڵی هۆڵەندا لە هەرێمی کوردستان، باسی لە بارودۆخی هەرێمی کوردستان و شەڕی دژ بە تیرۆرستانی داعش و قەیرانی دارایی و ڕەوشی ئاوارەکان و چەند پرسێکی تری پەیوەند بە هەردولا کرد.\nئەمڕۆ ٥ شەممە، ٨-١٠-٢٠١٥ (یان وەڵتمیانس- Ian Waltmans) باڵیۆزی هۆڵەندا لە عێراق و کونسوڵی ئەو وڵاتە لە هەرێمی کوردستان، لەگەڵ سەرۆکی پەرلەمانی کوردستان کۆبوونەوە.\nلە سەرەتای کۆبوونەوەکەدا، باڵوێزی هۆڵەندا سوپاسی ئازایەتی هێزی پێشمەرگەی کوردستانی کرد لە شەڕی دژ بە تیرۆرستان، دواتریش باسی لە کێشەو پەیوەندییەکانی نێوان هەرێمی کوردستان و بەغدا کرد و هیوایس خواست کێشەکان لە ڕێگەی دیالۆگەوە چارەسەر بکرێن. لە تەوەرێکی تری دانیشتنەکەدا، باڵیۆزی هۆڵەندا هیوای خواست پەیوەندییەکانی نێوان پەرلەمانی وڵاتەکەی و پەرلەمانی کوردستان بەهێزتر بێت.\nسەرۆکی پەرلەمان لە بارەی بارودۆخی هەرێمی کوردستان و قەیرانی دارایی و شەڕی دژ بە تیرۆرستان وتی" ئێستا قەیرانێکی گەورەی دارایی و سیاسی لە هەرێمی کوردستاندا هەیە، ئەوروپا لەم ماوەیەدا کەمتر لە نیو ملیۆن ئاوارەو کۆچبەر ڕووی تێکردووە، قەیرانێکی گەورە ڕووی لە وڵاتانی ئەورپا کرد، بەڵام هەرێمی کوردستان سەرەڕای کێشەکانی خۆی، ئێستا نزیکەی دوو ملیۆن ئاوارەی تێدایە، بۆیە پێویستمان بە هاوکاری کۆمەڵگەی نێودەوڵەتی هەیە لە بواری دارایی و سیاسی و دیبلۆماسیدا.


چالاک و چالاکڤان – Malame\nبەدرخان پاشا (1802ـــ1867)\nچالاک و چالاکڤان\nMalame 5 نیسان، 2020\n767 3 خوله‌كان\nچالاکڤان “ناشط Activist، کی یە؟.\nکیژ جورێ چالاکڤانا؟! چالاکڤانێ ئابوری، رامیاری، لەشکەری، یان ژی هونەری ؟! د وەلاتێ مە دا، دەما پەیڤا “چالاک و چالاکڤان تێنە بەر گوهێ مە، یەکسەر سەروچاڤ یان وێنەیێن چەند چالاکڤانێت سڤیل تێن بەرچاڤێن مە و د هەمان دەم دا ئەو سەروچاڤ/وێنە ب جان (روح) دکەڤن و دەنگێ گوتارێن وان د گوهێن مروڤی دا پێل ب پێل لسەر هەڤ دقەلپن.؛ ئەرێ چالاک و چالاکڤان ئەون؟! ئەگەر ئەم نها چالاک و چالاکڤانێن سڤیل بکن مژارا خوە ئەم دشێین ب ڤی رەنگی بدین ناسکرن: “چالاکڤان دڤێت رولێ پێخمبەراتیێ نەپەژبینە.\nخوەژەن بە ژبو خوە بگەهینە ئاستا فەیلەسوفاتیێ”. ژبەر کو جڤاکا وی د نیڤا ڕێ دا شاشمایی مایە. لوما دڤێت ئەو ل بەندا خودێ نەمینە، تەکتیکێن نەراست چێنەکە. پەیمانێن قەلپ واژو نەکە، و خوە ژبو شەرەکێ پێشەروژی ئامادەنەکە. دڤێت ئەو وەسا بزانە کو ئەو ژ پارچەیێن وێ جڤاکێ پێکهاتیە و پێتڤی یە دناڤبەرا دەستهەلاتێ و جڤاکا سڤیل دا ڕێیا سێیەمین پەیدا بکە. ئها ئەڤ یەکە ژ کریار، کریار و تەرزێ فەیلەسوفا یە.\nبەلێ راستە چالاکڤانێ “تاکی ژ، سار، گەرم، هشک، نەرم، نەخوەندەڤان، گەنج و کال ژن و مێران پێک تێن.؛ راستە چالاکڤانەک هەیە دنڤیسە، یەک دخووینە، یەک خوە دشەوتینە و یەک دعەجبینە. ئها ئەڤ چالاکی هەموو تەنێ بنگەها چالاکڤانیەکێ نە.؛ ژبەر کو چالاکڤانەکێ “تاک پتر سەربەردایە. دبە کو چالاکیا وی د ئاستا خوە دا بە ژی. لێ بەلێ ئەو ب تەنا سەرێ خوە ل هەمبەری دەستهەلاتەکێ وێ چ گرنگی، باندوڕ و واتەیا خوە ژی نەبە. چالاکڤانێ سەرراست دڤێت دلسوز، خوبەخش و فیداکار بە،\nچالاکڤان دڤێت خوەدانێ خوە و ئەخلاقەکێ جودا بە. و وسا بزانە کو ئەو ژ پارچەیێن وێ جڤاکێ پێکهاتیە. لەوما دڤێت ل پارچەیێن خوە یێن دی ژی بگەرە و هەول بدە لگەل هەڤ کوم بکە. دەما چالاکڤانەک چالاکڤانەکێ دی دبینە، دڤێ وسا کێفخوەش ببە هەر وەکی کو پەرچەیەک ژ جانێ خوە دیتبە. چونکە ئەڤ چالاکڤانە ژ بو پێکهاتەکێ تەڤ دگەرە. لوما پێتڤی یە ئەڤ تاکە چالاکە خوە ژبو کومەکێ ئامادە بکە. کوما کو ژ گەلەک دەنگێن جودا پێک بێ و د هەمان دەمێ دا ببە یەک دەنگ یان کودەنگ و ڤالاتیێن خوە ژ هەڤ تژی و پڕ بکن.؛\nچونکە ژبو بەرهنگاریا دەستهەلاتەکێ پیشەیێن جودا جودا دگرنگن، داکو لهەمبە وێ مژارا دکەڤە ڕوژەڤێ خوەدان بەرتەک و ب باندور بن. بەلێ وسا هزرنەکە هەردەما کوما چالاکڤانێن سڤیل پێکهات ئەو گەهان راوستگەها داویێ؛ بەروڤاژی دڤێت وەکی سەروژنووی ھشیارتر و چەلەنگتر بن. ژبەر کو چەند قوناخەکێ دەرباز دکن ئەرکێ بەرپرسیاریەکا دی دکەڤە سەر ملێن وان\n. ئەو چ بەر پرسیاریا گرانە دکەڤە سەر ملێن وان؟! تەقەز دڤێت ئەو بزانن چەند کو کوما وان بەرفرەهـ ببە دەرفەتا وان تەنگتر دبە.؛ چونکە دەستهەلاتەکە، خودانا سیستەمەکە”موبوقراسی” پارتی و سازیێن دەردورا خوە باش ناس دکە، و ژ ئۆپوزسیونەکە ئاشکرا ژی ناترسە.؛ تەنێ ترسا وێ ژ دەنگێ جڤاکێ و هێزا گەلە. ل ڤێدەرێ دیاردبە کو چالاکڤان دەنگ و هێزا جەوهەریا گەل و جڤاکێ یە. لەوما دەستهەلات بەردەوام د،\nدوویڤچون و سەحوسیێ دایە، هەر دەما پێدحەسە کو تاکێن جڤاکێ ل هەڤ کوم دبن، دلێ وێ خو دقوتە یەکسەر دەست ب پلانێن کرێت، قرێژ و لسەر چالاکڤانا ئانتی پڕوپوگانا دکە و وان پووچ و پیس بکە. دیسا ژبو پرتپرتکرن و بەلاڤکرنا ڤێ کومێ هەموو هەولا ددە وەک “گرتنا خالێن لاواز یێن ئەندامێن کومێ و بەرتوویلا پێشنیار دکە، کو نەگەها مەرەما خو گەفا دکە. ئەگەر ئەڤ هەولێن هە ژی ڤالا دەرکەتن،\nب نهێنی کومێن “کونترا و ئانتی چالاکڤان پێک تینە ب ئەلکترونی و سەرعەرد ل دژی چالاکڤانا بکار تینە. ل قوناخا داویێ دا بڕیارا خوە ددکە کو ئەوان چالاکڤانا یەک یەکە تەرور بکە. ئەو دەم دبە هەستیارترین قووناخ.؛ لەوما فەرە لسەر چالاکڤانا چەپ و راست لخوە هایدار بن و ئێدی دوجارکی هز ربکن.\nجارا دۆوێ ژبو ناڤخوی یا خوە پێداچونێ بکن، خوە رەخنە و دادگەهـ بکن. هەر دیسا لگە هەڤ ئالی یێن خوە یێن کومێ پەیوەندیداربن. هەول بدن ب ل ئاستەکی ب دسپین ببن. وێدەمێ وێ باشتر سێگوشەیا: “جڤاک، دەستهەلاڤ و ناڤخوەیا کوما خوە زەلالتر ببینن. ئێدی ژ ئەوێ کوما چالاکڤانا تێت خواستن کو بەردەوام د ئامادەباسیا هزری دابن، چونکە ئەو د پێژو یەکا هەستیار دانە پێتڤیە ژخوە و دەردورا خوە ژی هایدارب.\nبو میناک: دەما ئەڤ کوما چالاکڤانا، چالاکڤا نەکی دی یێ “تاک، بتنێ و ڤارێ ببینن کو ئەو کەسە ب بتنێ و سەربخوە تەڤدگەرە، خوە نادە ناڤ ڕەفێ و ناخوازە نێزکی چو چالاکڤانا ببە وێ دەمێ ئەو کەسە دبە جهێ گومانێ. و ژ کوما چالاکڤانان تێ خوەستن کو لسەر وی چالاکڤانی راوەستن،\nبشوپینن، لێکولین بکن و بزانن کا چ نهێنیا کرێت ل گەل وی هەیە کو ناخوازە ئاشکرا ببە. چونکە خویایە “کەسەک بناڤێ جالاک و چالاکڤانیێ دکارە ب زانابون یان ژی ب شاشی ئەڤێ “سێ گوشە”یا “جڤاک٫ دەستهەلات و چالاکڤانا لێک وەربادە، گوروڤر بکە؛ وسا تێک و پێک بدە کو کەس کەسی ناس نەکە. جڤاک، چالاکڤانا خوە هندا بکە. پاشی ژی “جڤاک و چالاکڤان ژهەڤ بێ هێڤی و بێ باوەری ببن.\nژبەر ڤێ یەکێ ئەم دبێژن ئەگەر ئەوی کەسی ئەو کارە ئەنجام دا ئێدی ئەو کەس چێکری یێ وێ دەستهەلاتێ بە یان نە، پەیوەندی داربە یان نە٫ نەگرنگە و بێ واتەیە ژی. ژبەر کو ئەنجامدانا کارەکی وەسا ئارمانجا دەستهەلاتێ یا سەرەکی و داویێ یە.


سەرنجێك لەبارەی میدیای دیجیتالیو ئاوابوونی روَژنامەی كاغەزدا – Denegkan\nسەرنجێك لەبارەی میدیای دیجیتالیو ئاوابوونی روَژنامەی كاغەزدا\nbydengekan\tAugust 9, 2008\tگشتی\nسەرنجێك لەبارەی میدیای دیجیتالیو ئاوابوونی روَژنامەی كاغەزدا……\nگومانی تێدا نیە لەم چەند ساڵەی دواییدا، یاخود وردتر بڵێین لە كوَتاییەكانی سەدەی بیستەمو سەرەتاكانی سەرهەڵدانی سیستمی نوێی جیهانیو ئاوابوونی بەرەی سوَسیالیزمو، دەركەوتنی رەهەندی تاك جەمسەری هەژمونی ئەمەریكاو دونیای سەرمایەداری، بەتایبەت كاتێك ڵیبڕالیزمو دیدگا ڵیبرالیەكان باڵ دەكێشن بەسەر زوَربەی هەرەزوَری پانتاییەكانی دونیای سەرمایەداریدا، لەم سوَنگەیەوە دەتوانین سەرنجێك بەدیبكەین ئەویش ئەوەیە كەجیهان لەگەشەو داهێنانێكی خێراو شوَرشێكی بێسنوری تەكنوَلوَژیاو وەدەستهێنانی زانیاریێكی لەڕادەبەدەر دایە، لەگشت كایەكانی زانستو بوارەكانی ژیانی مروَڤو سروشتدا، بەتایبەت كاتێك سەرنج دەدەین لەو داهێنانو وەرچەرخانە زەبەلاحانەدا كە لەماوەی كەمتر لەنیو سەدەدا رویان داوە، ئەگەر بەراوردی بكەین بەقەد قەبارەی هەموو ئەو داهێنانو ئەفراندنانە دەبێت كەمروَڤ لەدەیەها هەزار ساڵی رابردودا بەدەستی هێناوە. ئەو بارودوَخە خێراو ناسنوردارە كەشێكی تازەو نوێی هێناوەتە ئاراوە كە لەڕوانگەی زوَربەی توێژەرو بیرمەندەكانی بواری دیراسەكردنی زانستی ئایندەناسی – Futurism بە سەردەمی كوَتاییەكان( عێر النهایات) ناودەبرێت. هەر لە چەمكو زاراوەكانی كوَتایی مێژوو كوَتایی ئایدوّلوَژیاو كوَتایی ناوەروَكو كوَتایی ئەدەبو شیعرەوە بگرە تا دەگاتە كوَتایی نوسراو روَژنامەی كاغەز، كەسەرتاپای شارستانێتی مروَڤایەتی ئەو پێشكەوتنانەی كەئێستاش وەدەست هاتوون بەرهەمی ئەو نوسینو نوسراوە مێژووییانەن كەبەمیرات بوَ تەوای كولتوری مروَڤایەتی ماونەتەوە، بەتایبەت لەساتەوەختی ئێستاماندا كە دونیای دیجیتالی هەر لە ئینتەرنێتو موَبایلو تلفزیونو میدیاو گەیاندن، بەگشت بوارەكانیەوە بگرە تا دەگاتە روَژنامەی دیجیتالی، كە لەسەتاوەختی ئێستادا زوَربەی لایەنەكانی راگەیاندنو رێكلامو خوێندنەوە پێكدێنێت ، ئەمەش وای كردووە بەشێكی زوَری خوێنەران لەماوەیەكی كەمدا كەخوێنەری روَژنامەی كاغەزو كلاسیك بوون لەجیهاندا، ئەم جوَرە خوێندنەوەی جێبهێڵنو رووبكەنە خوێندنەوەی زوَربەی روَژنامەو رێكلامو هەواڵەكان لەئینتەرنێتو تلفزیوَنەوە، كە دیزاینە تەلیسم ئامیزو وێنەو جولاوەكانی زوَر سەرنجڕاكێشتربن لەو روَژنامە كاغەزیانەی كەمروَڤ لەساتەوەختی نەبوونی ئەم هوَكارانەدا هوَگریان بوو، بوَیە لەپەرواێزی ئەو سەركەوتنو مەترسییانەی كە هوَكارە تەكنەلوَژیە نوێكانی راگەیاندن و ماسمیدیاكان دەیخەنە سەر مانەوەی روَژنامەی كلاسیكو نووسراو. بوَیە لەم ساڵدا لە ووڵاتی سویدو لە شاری گوتێنبرگ كوَنگرەیەك بوَ ئەم مەبەستە رێكخرا بە بەشداری كەسانی شارەزاو بەرپرسو كوَمپانیاو سەرنوسەرەكانی بوارەی روَژنامەگەری نووسراو كە 130 وڵات لەجیهاندا بەشداربوون تییادا، لەژێر بانگەوازو چاودێریكردنی یەكێتی جیهانی بوَ روَژنامە كە بە (wan) ناسراوە بەمەبەستی چوَنێتی روبەڕووبونەوەو بەرپەرچدانەوەی ئەو مەترسیو دەرهاویشتە تەكنەلوَژیانەی كەشوَرشی زانیاریەكانو جیهانی دیجیتالی هێناویەتیە ئاراوە، هەرچەندە ئاماژەو تێبینیەكانی ئەم كوَنگرە جیهانیە بەتەواوی بەرەو ئەو ئاراستەیە نەبوون كە جیهانی روَژنامەی نوسراو خەریكە بەرەو لەناوچوون دەچێت، بەڵام زوَرێك لە توێژەران تێبینی ئەویان كرد كەئەو هەژموونەی كە ئەنتەرنێتو هوَكارەكانی تری راگەیاندن، بەتایبەتیش تلفزیون دەیگرێتەخوَ خەتەرێكی كاریگەر دەبن لەئاییندەیێكی نزیكدا ئەگەر روَژنامە نووسراوەكان نەتوانن جوَریك لەتەواوكاری هاوتابوون لەگەڵ رەوتی میدیای دیجیتالی پەیرەو بكەن بەئاراستەی ئەو گوَڕانكارییانەی كەڕوبەڕووی ژیانی روَژنامەگەری نوسراو دەبنەوە، چونكە بەشێكی هەرە زوَری ئەو سەرماییەی كەروَژنامە نووسراوەكان بەدەستیان دەهێنا لەرێگای رێكلام بانگەوازیكردن بوو بوَ ئەو كاڵاو كوَمپانیا دەوڵەمەندانەی كەتەواوی جموجوَڵەكانی بازاریان موَنوَپوَڵكردووە. كەچی ئێستا ئەم بوارە لەرێگای ئینترنێتو تلفزیوَندا زوَر كاریگەرترو خێراترو هەرزانتر سەرەنجڕاكێشتریش لە رێگای میدیای ئەلیكتڕوَنیەوە ئەنجام دەدرێت، تا ئاستێك كەبەرزی بازاری رێكلام كردن لەرێگای ئینتەرنێتەوە لە بەریتانیا بە رێژەی لە 50% لەماوەی سالێكدا ( 2004- 2005) زیادی كردووە، كەئەمەش ئاماژەیێكی گەورەیە بەرەو گەشەسەندنی هەژموونی ئینتەرنێت لەبواری راگەیاندندا. ئەمە جگە لەوەی كەهەر لەوماوەیەدا لەئامارێكدا كە لە پاریس ئەنجامدراوە لەلایەن دەزگای routers) (zagbi و مونتەدای سەرنووسەرانی جیهانی كەبارەگاكەی لەپاریسە بەبەشداری 704 سەرنووسەرو نوسیارانی روَژنامە دیارەكانی جیهان واپێشبینی كرا كە لەوانەیە 44% خەلك لەماوەی 10سالی داهاتوودا لەئینتەرنێتەوە بەدوای هەواڵدا بگەرێن، ئەمە لەكاتێكدابوو كەپێشتر دوو ئەوەندەی ئەم رێژەیە بەپەروَشەوە لەڕوپەڕی روَژنامەدا چاوەرێی هەواڵو رێكلامكردنو خوێندنەوە بوون.\nئەوەی جێگای نائومێدیە ئەو هێرشو گەشەسەندنەی كەبەرێوەیە هەر بەتەنیا لەیەك جەمسەرەوە نیە بەڵكو زوَربەی هوَكارەكانی تەكنوَلوَژیای گەیاندن خەریكە بەشێك لەئەركەكانی روَژنامە داگیردەكەن، هەر بوَنموونە بەپێی دەزگای (ئنفوَرما) بوَ توێژینەوە لە بەریتانیا داهاتی ریكلامو راگەیاندنەكان لەرێگای موَبایلەوە ئەم ساڵ بریتی بووە لە 1,7 ملیار دوَلار لەسەر ئاستی جیهانی كەلەوانەیە ئەم ریژیەیە بوَ ساڵی 2011 بگاتە 12,1 ملیار دوَلار ئەمە لەكاتێكدایە كە بەكارهێنەرانی موَبایل دەگاتە 3،3 ملیار بەكارهێنەر لەئێستادا كەدەكاتە نیوەی دانیشتوانی جیهان .\nبوَیە ئەگەر بەراوردێكی ژمارەیانە بوَ هەریەكە لەداهاتەكانی راگەیاندنی دیجیتالی و موَبایلو داهاتەكانی روَژنامە ئەنجام بدەین، دەبینین كەداهاتەكانی راگەیاندنی دیجیتالی و موَبایل بریتیە لە 154 ملیار دوَلار بوَ سالی 2011 ئەمە لەكاتێكدایە، كە داهاتی روَژنامەگەری لەهەمان ساڵدا لەوانەیە بگاتە 133 ملیار دولار، ئەمەش ئەوە ئاشكرا دەكات كەداهاتی روَژنامە لەپاشەكشێكردنێكی بەردەوام دایە، بەتایبەت لەڕوی رێكلامەوە كەتلفزیوَن بەشی شێری بەردەكەوێت رێژەكەی بوَ 35% لەبازاری رێكلامكردنی جیهاندا بەرزبوَتەوە . ئەم هەژموونە تەكنەلوَژیایە بەپێی ئامارەكان وای كرد كە ساڵی پار دابەشكردنو رێكلام كردن لەرێگای روَژنامەی تەقلیدیەوە دابەزێت بەرێژەی 3% لە وڵاتە یەگرتوەكانی ئەمریكادا لە ئەوروپاش بەرێژەی 1,9 %.\nكەچی لەگەڵ ئەو هەموو ئامارو پێشبینیە نائومێدبەخشانەی كە لەسەر ئاییندەی روَژنامەی كلاسیكیدا خرانە روو، لەگەڵ ئەمەشدا بەشێك لەپیشەگەرو توێژەرانی بواری روَژنامەگەری لەو باوەڕەدان كە هێشتا كاتەكە زوَر زووە كە ئێمە بڕیاری پێشوەختە بدەین لەسەر ئاییندەی مانەوەی روَژنامەی كاغەزو نوسراودا.چونكە یەكێتی روَژنامەگەری جیهانی بەپێی نوێترین ئامارەكانی ساڵی 2007 ئاشكرای كردووە كەبەرهەم هێنانو دابەشكردنی روَژنامە تا ئێستاش لەبارودوخێكی باشدایە و بەرێژەی 2,5 بەرزبوَتەوە لە ساڵی 2007 . نەك ئەوە بەڵكو خوێنەرانی روَژنامە لەهەمان ساڵدا گەیشتوَتە 1,7 ملیار خوێنەری روَژانە لەجیهاندا، لەهەمان كاتدا ئاماژەشی بەوەدا كەبەرهەمهێنانی رێكلام كردن لەروَژنامەدا لەوانەیە بەرێژەی 17% بەرزبێتەوە لەماوەی پینج ساڵی داهاتوودا.\nچونكە تا ئێستاش روَژنامەی كاغەز رێژەیێكی یەكجار زوَری خوێنەری هەیە لەسەرتانسەری جیهاندا، ئەمە جگە لەوەی تا ئێستاش ئەو نەشئەو تام چێژەی مروَڤ لەروَژنامەی كاغەزی وەردەگرێت زوَر جیاوازە لەوەی كەتوَ لەبەردەم شاشەیێكی ساردو سڕی ئینتەرنێت یا تلفیزیوَندا دابنیشێت، كەچی تائێستاش بوَ خوَم ئەو چێژەی لەجگەرە یاقاوەیەكدا كەبەدیار خوێندنەوەی روَژنامەیێكی كاغەزیدا دەستم دەكەوێتو ئەو زانیاریانەی كەبوَماوەیێكی درێژدا لام دەمێننەوە هەرگیز ئەم چێژە نابینم لەخوێندنەوەی بابەتێكی ئەلیكتروَنیدا، ئەم سەرەڕای ئەوەی خوێندنەوەی بەردەم شاشە بەپێی زوَریك لەسەرچاوەو زانیارە پزیشكیەكان بەدەرنیە لە كوَمەڵێك كێشەی تەندروستی، بەڵام لەهەمان كاتیشدا كەسمان ناتوانیین نكوَلی لەو شوَرشە پڕ زانیاریو گەنجینە مەعریفیە بكەین كە لەرێگای ئەلیكتروَنیات و دونیای دیجیتالیدا پێشكەش بەمروَڤایەتی دەكرێت، كە پێشبینی دەكرێت ئەنجامەكەی دەبارتەقای ئەو زانیاریە كلاسیكیانە بێت كەمروَڤایەتی لەسەردەمانێكدا بەپڕشنگدارترین شوَرشی مێژووی دەزانی، با رەهابینانەو عاریفانە حوكم لەسەر ئاییندەی ئەو وەرچەرخانە نەدەینو چاوەرێبین لەئاییندەیێكی نزیكدا كات سەركەوتنو پێشبركێی یەكێكمان بوَدیاری بكات، بەڵام ئەمە هەرگیزبەو مانایە نیە ئەو ژانرەی كەسەردەكەوێت باشتربێت لەو ژانرەی روو لەپاشەكشێكردنە، چونكە شەپوَڵەكانی جیهانی موَدێڕنو دونیای گڵوباڵ ئەو یاسا گەردونیەیان تێكشكاند كەسەردەمانێك بوو بیرمەندو فەیلەسوفەكان لافی راستیگەریان بوَلێدەداو دەیان ووت مانەوە هەمیشە بوَ باشترینو چاكترین دەبێت،\nتێبینی: بوَ بەكارهێنانی رێژەو ئامارەكانی ئەم بابەتە سوود لە ئینتەرنێت وەرگیراوە.\nPrevious هه‌نار ژماره 30\nNext باله‌جیاتی به‌رمیلله باروت،………!


لاهور شێخ جەنگی : یەکێتی به‌ربه‌سته‌كانی تێكشکاند، پێی نایه قۆناغێكی نوێ و چاره‌نوسساز\nسەرەتا › pukmedia › لاهور شێخ جەنگی : یەکێتی به‌ربه‌سته‌كانی تێكشکاند، پێی نایه قۆناغێكی نوێ و چاره‌نوسساز\n2019/09/08 | 08:45\n(هەواڵ كوردستان)- لاهور شێخ جەنگی بە بۆنەی دیاریکردنی رۆژی بەستنی کۆنگرەی یەکێتی نیشتیمانی کوردستانەوە پەیامێکی پیرۆزبایی بڵاوکردەوە وتیایدا رایدەگەیەنێت “یه‌كێتیی نیشتمانیی كوردستان، به‌ربه‌سته‌كانی تێكشاند، پێی نایه قۆناغێكی نوێ و چاره‌نوسساز، رێی نوێبونه‌وه‌ی گرته‌به‌ر، و ئه‌نجومه‌نی سه‌ركردایه‌تی بڕیاری دا، یه‌كێتیی نیشتمانیی، رۆژی ٧ی ١٢ی ٢٠١٩، چواره‌مین كۆنگره ببه‌ستێت”.\nلاهور شێخ جەنگی لە پەیامەکەیدا، وێڕای دەربرینی پیرۆزبایی لە کەسوکاری شەهیدان و پێشمەرگە و کادر و ریکخستن و جەماوەری یەکێتی، رایگەیاندووە: سه‌رخستنی ئه‌م كۆنگره‌یه، پێویستی به هۆشیاریی ته‌واو هه‌یه.\nئێستا كه هه‌موومان له‌به‌رده‌م بەردەبازێکی گرنگ و چاره‌نوسسازداین، پێویسته ئه‌و راستییه له‌به‌ر چاو بگرین كه ئه‌م كۆنگره‌یه، لە غیابی مامی گه‌وره‌مان، مام جەلال بەڕێوەدەچێت.\nلاهور شێخ جەنگی ئاماژە بۆ ئەوەش دەکات کە “بۆ ده‌ربازكردنی قۆناغه‌كه و ره‌چاوكردنی هه‌ستیارییه‌كانی، پێویسته هه‌موو لایه‌كمان کۆنگرە بكه‌ینه هەوێنی کۆکردنەوەی تەواوی بیر و بۆچونە جیاوازەکان، یەکخستنی هەڵوێستەکان، نوێكردنه‌وه‌ی حیزبی شەهیدان” لاهور شێخ جەنگی داوش لە تێكۆشه‌ره دێرین و گه‌نجه دڵسۆزه‌كانی یەکێتیی دەکات کە “لەمڕۆوه، گفتوگۆ و پرۆژه و پێشنیاره‌كانتان، بۆ پتەوکردنی زیاتری پایەکانی یەکێتیی نیشتمانیی کوردستان، پشتبه‌ستوو به ئه‌زموون و زانست و چاوه‌ڕوانی خواسته‌كانی خۆتان و خه‌ڵكی كوردستان گه‌رموگوڕتر جۆشبده‌ن.\n” دەقی پەیامەکە خوشك و برایانی به‌ڕێز یه‌كێتیی نیشتمانیی كوردستان، به‌ربه‌سته‌كانی تێكشاند، پێی نایه قۆناغێكی نوێ و چاره‌نوسساز، رێی نوێبونه‌وه‌ی گرته‌به‌ر، و ئه‌نجومه‌نی سه‌ركردایه‌تی بڕیاری دا، یه‌كێتیی نیشتمانیی، رۆژی ٧ی ١٢ی ٢٠١٩، چواره‌مین كۆنگره ببه‌ستێت.\nبەم بۆنە گرنگه‌وه، پیرۆزباییه‌كی گەرم له کەسوکاری شەهیدان، پێشمه‌رگه قاره‌مانه‌كان، كادر و رێكخستن و جەماوەر و رۆڵه تێكۆشه‌ر و سەوزپۆشه‌كانی یەکێتیی نیشتمانیی کوردستان دەکەم.\nكه ساڵانێكه چاوه‌ڕوانی بڕیاری وا گرنگن و سه‌رئه‌نجام، ئه‌مڕۆ ئه‌نجومه‌نی سه‌ركردایه‌تی حزبه‌كه‌مان راسته‌ڕێكه‌ی هه‌ڵبژارد.\nهه‌ڤاڵان، سه‌رخستنی ئه‌م كۆنگره‌یه، پێویستی به هۆشیاریی ته‌واو هه‌یه.\nئێستا كه هه‌موومان له‌به‌رده‌م بەردەبازێکی …


Reign of Fire 2002 | kurdsubtitle\nدوای بیست ساڵ لە داهاتوودا هەسارەی زەوی لە لایەن ئەژدیهایەکی ئەفسانەییەوە کە هەموو شتێکی سووتاند وێرانکرا. پاشماوەکانی مرۆڤایەتی ئێستا هەوڵ دەدەن لە شوێنە دوورەدەستەکاندا ڕزگاریان بێت. لە قەڵایەکی خاپوورکراوی دەشتی ئینگلیزی کوین هەوڵ دەدات کۆمەڵێک ڕزگاربووی ترساو بە یەکگرتوویی بهێڵێت و بیانپارێزێت\nژانەر ئەكشن سەركێشی خەیاڵی\nداهات 82 ملیۆن دۆلار\nبەرهەمهێنان The Zanuck Company\nدەرهێنەر Rob Bowman\nئەكتەرەكان Alexander Siddig Gerard Butler Izabella Scorupco Matthew McConaughey Christian Bale


وەک پێداچوونەوەی ١٢:٠٧، ١٥ی تشرینی دووەمی ٢٠١٠ (بینینی سەرچاوە)\nوەک پێداچوونەوەی ١٢:٠٨، ١٥ی تشرینی دووەمی ٢٠١٠ (بینینی سەرچاوە)\nSEO کورتکراوەی (Search Engine Optimization) یان (search engine optimizer) بە مانای '''ڕێكخستنی بزوێنەری گەڕان''' یاخود "ڕێكخەری بزوێنەری گەڕان" دێت، واتە ماڵپەڕ بە شێوەیەک ڕێک بخەیت کە لە ڕیزی پێشەوەی ئەنجامەکانی گەڕاندا بێت لە بزوێنەرەکانی گەڕاندا.\nSEO کورتکراوەی (Search Engine Optimization) یان (Search Engine Optimizer) بە مانای '''ڕێكخستنی بزوێنەری گەڕان''' یاخود '''ڕێكخەری بزوێنەری گەڕان''' دێت، واتە ماڵپەڕ بە شێوەیەک ڕێک بخەیت کە لە ڕیزی پێشەوەی ئەنجامەکانی گەڕاندا بێت لە بزوێنەرەکانی گەڕاندا.\nڕێکخستنی ماڵپەڕ بۆ بزوێنەرەکانی گەڕان لە چەند خاڵێکی جۆراوجۆر پێک دێت کە هەموو خاوەن ماڵپەڕ/[[Webmaster|وێبماستەر]]ێک پێویستە بیان زانێت و جێبەجێیان کات. لەکاتێکدا ڕێکخستنی ماڵپەڕ بۆ بزوێنەرەکانی گەڕان زۆر سانایە، بەڵام لەلایەن زۆرێک لە خاوەن ماڵپەڕەوە فەرامۆش دەکرێت، بەتایبەت لە نێو ماڵپەڕە کوردییەکاندا کە تا ڕادەیەکی زۆر [[Webmaster|وێبماستەر]]ان لەم لایەنە بێ ئاگان.\nوەک پێداچوونەوەی ١٢:٠٨، ١٥ی تشرینی دووەمی ٢٠١٠\nSEO کورتکراوەی (Search Engine Optimization) یان (Search Engine Optimizer) بە مانای ڕێكخستنی بزوێنەری گەڕان یاخود ڕێكخەری بزوێنەری گەڕان دێت، واتە ماڵپەڕ بە شێوەیەک ڕێک بخەیت کە لە ڕیزی پێشەوەی ئەنجامەکانی گەڕاندا بێت لە بزوێنەرەکانی گەڕاندا.\nبڕیاردان بۆ دامەزراندنی SEOیەك بڕیارێکی گەورەیە کە دەتوانێت بە شێوەیەکی شاراوە وێبگەکەت پەرەپێبدات و کەمترین کات بەفیڕۆبچێت ،بەڵام دەشتوانی مەترسی زیان بیت بۆ وێبگەکەت یان ناوبانگ. دڵنیابە کە لێکۆڵینەوە بۆ قازانجی شاراوە لەباشیدایە وەکو زیانێكی نابەرپرسانەی SEO بیگەیەنێت بە وێبگەکەت. زۆربەی SEO (ڕێکخستنی بزوێنەری گەڕان)ەکان و بریکارەکانی تر و ڕاوێژکارەکان خزمەتگوزاری بەسوود دەدەن بۆ خاوەن وێبگەکان ،لەوانە:\nوەرگیراو لە «https://chawg.org/w/index.php?title=SEO&oldid=2523»\nئەم پەڕەیە دواجار لە ١٢:٠٨ی ١٥ی تشرینی دووەمی ٢٠١٠ نوێ کراوەتەوە.


کۆشکی سپی: رووسیا ئامادەیە هێرش بکاتە سەر ئۆکراینا – Esta News\nکۆشکی سپی: رووسیا ئامادەیە هێرش بکاتە سەر ئۆکراینا\nگوتەبێژی کۆشکی سپی رایگەیاند، ئەمریکا بڕوای وایە رووسیا ئامادەیە هەر کاتێک بیەوێت هێرش بکاتە سەر ئۆکراینا و گوتی، ” سەرۆک پووتین ئەم کێشەیەی دروست کردووە”.\nرۆژی سێشەممە جین ساکی، گوتەبێژی کۆشکی سپی گوتی “ئێمە ئێستا لە قۆناخێکداین کە دەکرێت رووسیا هەر کاتێک بیەوێت هێرش بکاتە سەر ئۆکراینا.”\nئەو لێدوانانەی جین ساکی لە کاتێکدان بڕیارە ئەمڕۆ ئەنتۆنی بلینکن وەزیری دەرەوە بۆ نیشاندانی پشتیوانی بۆ ئۆکرانیا سەردانی ئەو وڵاتە دەکات.\nوەزارەتی دەرەوەی ئەمریکا لە راگەیەندراوێکدا باسی لەوەکردووە، لە سەردانەکەیدا بۆ ئۆکرانیا ئەنتۆنی بلینکن چاوی بە ڤلادیمێر زیلینسکی سەرۆکی ئەو وڵاتە دەکەوێت، بەپێی بەرنامەی کاری سەردانەکەی ناوبراو بۆ ئەوروپا لەگەڵ بەرپرسانی ئەڵمانیاش کۆدەبێتەوە.\nبڕیاریشە، بلینکن لە سویسرا بەمەبەستی گفتوگۆکردن لەسەر پرسی ئۆکرانیا لەگەڵ سێرگی لاڤرۆڤ وەزیری دەرەوەی روسیا کۆبێتەوە.\nبەرپرسێکی ئەمریکی رایگەیاندووە، ئامانجی بلینکن ئەوەیە رێگەیەک بدۆزێتەوە تا رووسیا رازی بکات خۆی لە ئۆکراینا بە دووربگرێت.\nئەوەش لەکاتێکدایە، کۆبوونەوەی چەند هەفتەی رابردووی شاندی دیپلۆماسی ئەمریکا و روسیا سەبارەت بە پرسی ئۆکرانیا بەبێ ئەنجام کۆتاییهات.\nئۆکراینا، ئەمریکا و وڵاتە ئەوروپییەکان نیگەرانیی گەورەی خۆیان بەرامبەر کۆکردنەوەی هێز لە لایەن رووسیا لە نزیک سنووری ئۆکراینا دەربڕیوە، ئەوە وێڕای ئەوەی مۆسکۆ بەردەوام رەتیکردووەتەوە نیازی داگیرکردنی ئۆکراینای هەبێت.\nجین ساكی گوتی، ئەگەر پووتین بڕیاری داگیرکردنی ئۆکراینا بدات، ئەوا “سزای ئابووریی قورس”ی بەسەردا دەسەپێنن.\nگوتەبێژی کۆشکی سپی هۆشدارییدا کە دۆخێکی لە رادەبەدەر “مەترسیدار” لە ئارادایە و گوتی “هیچ بژاردەیەک بە دوور نابینین.” باسی لەوەش کرد کە هێشتا چارەسەکردنی کێشەکان لە رێگەی دیپلۆماسییەوە بژارەیەکی زیندووە و هیواخوازن بەو ئاڕاستەیدا بڕۆن. هۆشداریشی بە مۆسکۆ دا ئەو رێگەیە هەڵبژێرێت بۆ ئەوەی رووبەڕووی سزای قورس نەبێتەوە.\nواشنتن دەڵێت، ئەگەرچی ئەمریکا و هاوپەیمانە ئەوروپییەکانی هیچ پلانێکیان نییە بە هێزی سەربازی رووبەڕووی هیچ هێرشێکی رووسیا ببنەوە، بەڵام سزای ئابووریی قورسی بەسەردا دەسەپێنن کە پێشتر بەکارنەهاتوون.\nجین ساکی جەختی لەوە کردەوە کە لە چوارچێوەی ئەو سزایانەدا، بۆڕیی نۆرد ستریم دووی تایبەت بە گواستنەوەی گازی سرووشتیی رووسیا بۆ ئەڵمانیا، هەڵدەوەشێننەوە. راچاندنی بۆڕییەکە تەواوبووە، بەڵام تاوەکو ئێستا وەگەڕنەخراوە.\nبۆڕییەکە بە بەشێکی گرنگی تۆڕی دابینکردنی وزەی ئەوروپا دادەنرێت، بەڵام لە هەمان کاتیشدا بە بەشێکی سەرەکی لە تواناکانی رووسیا بۆ هەناردەکردنی بەرهەمە نەوتییەکانی دادەنرێت کە ئەمریکا ترسیی ئەوەی هەیە وەکو کارتی گوشار بەسەر ئەوروپادا بەکاربهێنرێت.\nجین ساکی گوتیشی، “تێڕوانینی ئێمە هێشتا ئەوەیە کە وەستاندنی بۆڕیی نۆرد ستریم دوو شتێکی گرنگە بەدەستمانەوە دژی رووسیا.”


ئاسمانی عێراق بە گشتی لە حاڵەتی ئامادەباشیدا دەبێت\n09 October 2021 17:49\nپەیامی کورد ... ئاسمانی عێراق بە گشتی لە حاڵەتی ئامادەباشیدا دەبێت\nووتەبێژی فەرماندەيی گشتی هێزە چەکدارەکانى عێراق له ئاگادارییه‌كدا ڕایگەیاند : "سبه‌ینێ به‌سه‌ر ئاسمانى زۆرێك له‌پارێزگا و به‌رزاییه‌كانى عێراق فڕۆكه‌كانمان ده‌فڕن"، ده‌شڵێت:"پێویسته هاووڵاتیان له‌كاتى بیستنى ده‌نگى فڕۆكه‌كان تووشى هیچ دڵه‌ڕاوكێیه‌ك نه‌بن".\nله‌و ئاگادارییه‌دا لیوا یەحیا ڕەسوڵ عەبدۆڵڵا ووتەبێژی فەرماندەيی گشتی هێزە چەکدارەکانی عێراق وتوویه‌تى:"حەزدەکەین بەرچاو ڕوونى به‌هاووڵاتیانمان بدەین کە ڕۆژی یەکشەممە ١٠ی تشرینی یەکەمی ٢٠٢١ فڕۆکەکانی هێزی ئاسمانی بەسەر ئاسمانی ژمارەیەک پارێزگاو لەبەرزایییەکی گونجاودا دەفڕن".\nده‌شڵێت:"ڕەنگە ببێتە هۆی بیستنی دەنگی ئەو فڕۆکانەو دوو پاتی دەکەینەوە کە ئەو جۆرە فڕینە بۆ ناسینەوەو دابینکردنی ئاسایش و ئارامییە بۆپڕۆسەی دەنگدانی گشتی کە وا پێویستە تێبینی بکرێت".\nسبه‌ینێ ١٠ى ١٠ى ٢٠٢١ هه‌ڵبژاردنى گشتى له‌سه‌رتاسه‌رى عێراق و هه‌رێمى كوردستان به‌ڕێوه‌ده‌چێت، له‌و ڕوه‌شه‌وه عێراق دوێنێ له‌زارى موسته‌فا كازمى سه‌رۆك وه‌زیرانه‌وه ئاشكرایكرد، ئارامى ته‌واو بۆ به‌ڕێوه‌چوونى هه‌ڵبژاردن دابین ده‌كه‌ن".


ده‌مانچه‌ی پزیشكی داهێنرا\n:: PM:10:55:08/01/2021 \nكۆمپانیای نانۆمیدیكی ئیسرائیلی ئامێرێكی پزیشكی به ناوی "سپاین كیر" به‌رهه‌مهێنا كه به ده‌مانچه‌ی پزیشكیش ناوی ده‌برێت، ئێسته‌یش له ئه‌وروپا و هیند و ئیسرائیل به‌كارده‌هێنرێ و ئه‌ركی ئه‌و ئامێره‌یش بریتییه له دروستكردنی تۆڕێكی پارێزه‌ر به‌سه‌ر ئه‌و ناوچانه‌ی سووتاون و برینداربوون.\nڕۆژنامه‌ی گاردیان له‌وباره‌وه بڵاوی كرده‌وه، كه ده‌مانچه پزیشكییه‌كه یارمه‌تیده‌ری زۆری برینداران و سووتاوان ده‌دات، كه بتوانن به ئاسایی بشۆردرێن، یان ئه‌وانه‌ی كه به‌شی سه‌ره‌وه‌ی جه‌سته‌یان سووتاوه و توانای ڕێكردنیان هه‌یه خۆیان بچنه حه‌مام و بتوانن خۆیان بشۆن، بێ ئه‌وه‌ی هیچ مه‌ترسییه‌ك له‌سه‌ر برین و شوێنی سووتاوییه‌كه دروست ببێت.\nپزیشكان و به‌كارهێنه‌رانی ئه‌و ده‌مانچه پزیشكییه‌كه ده‌ڵێن، كارئاسانی زۆر ده‌كات و تۆڕێكی هاوشێوه‌ی پێست دروست ده‌كات، له‌سه‌ر شوێنی برین و به هیچ شێوه‌یه‌ك ڕێ به پیسبوونی برین و گه‌یشتنی به‌كتریا و ڤایرۆسه‌كان بۆ نێو برینه‌كان نادات و به پاكی ده‌یانهێڵێته‌وه.\nجیا له‌وه‌یش كه‌سی بریندار و سووتاو به ئاسایی ده‌توانێ جووڵه بكات و هێنده وریای شوێنی برینه‌كه‌ی نه‌بێت، چونكه ئه‌و تۆڕه‌ی به ده‌مانچه‌كه له شوێنی برینه‌كه ده‌درێ، زۆر به باشی كۆنتڕۆڵی برینه‌كه ده‌كات.


سەرۆک بەرهەم نامەیەکی لە قەداسەتی پاپا فرانسیس پێگەیشت\nد. بەرهەم ساڵح، سەرۆک کۆماری عێراق ئەمڕۆ سێشەممە ٢٠٢١/٤/٦ لە کۆشکی سەلام لە بەغدا پێشوازیکرد لە میتجا لسکوفار، باڵیۆزی دەوڵەتی ڤاتیکان لە عێراق.\nلەسەرەتای دیدارەکەدا، باڵیۆزی ڤاتیکان سڵاوی تایبەتی قەداسەتی پاپا فرانسیسی گەیاندە سەرۆک بەرهەم، ھاوکات باڵیۆزی ڤاتیکان نامەیەکی لە قەداسەتی پاپای ڤاتیکان گەیاندە سەرۆک کۆمار، کە تێیدا سوپاس و پێزانینی خۆی بۆ گەل و حکومەتی عێراق دەربڕیوە بۆ ئەو ئامادەکارییە گەورەیە و پێشوازییە گەرمەی کە لە کاتی سەردانەکەی بۆ عێراق کرابوو، ھەروەھا جەختیکردووەتەوە لەوەی عێراق بە شارستانی و رۆشنبیری و مێژووە دێرینەکەی دەتوانێ رۆڵی کاریگەر بگێرێت بۆ یەکلاییکردنەوەی پرسە گرنگەکانی ناوچەکە و جیھان، پاپا فرانسیس ئاماژەی بۆ ئەوەشکردووە فرە رەنگی ئاینی و رۆشنبیری و نەتەوەیی ھۆکارێکی گرنگە بۆ بەھێزکردنی پێکەوەژیان لە عێراق، پاپای ڤاتیکان پشتیوانی تەواوی خۆشی بۆ عێراق و گەلی عێراق لە چەسپاندنی ئاشتی و ئاسایش و ئارامی دووپاتکردووەتەوە.\nلەلای خۆیەوە سەرۆک کۆمار سڵاو و رێزی خۆی لە رێگەی باڵیۆزی ڤاتیکان ئاڕاستەی قەداسەتی پاپا فرانسیس کرد، ھاوکات ئاماژەیکرد بە گرنگی ئەو سەردانەی کە پاپای ڤاتیکان ئەنجامیدا بۆ عێراق لە مانگی رابردوو و بەسەرکردنەوەی شارەکانی بەغدا و نەجەف و زیقار و هەولێر و موسڵ، ھەروەھا ستایشی پشتیوانی و گرنگیدانی بەردەوامی پاپای کرد بۆ گەلی عێراق.\nلە بەشێکی دیکەی دیدارەکەدا سەرۆک بەرهەم رایگەیاند، سەردانەکەی قەداسەتی پاپا پەیامی پێکەوەژیانی مرۆڤایەتی بۆ گەلی عێراق لەخۆگرتبوو، بەئاڕاستەی تێپەراندنی ئاستەنگەکان و ھێنانەدی ئاسایش و سەقامگیری و بەھێزکردنی پێکەوەژیانی نێوان سەرجەم پێکهاتەکانی عێراق بەتایبەتی و ناوچەکە بەگشتی.\nسەرۆک کۆمار ئاماژەشیکرد بە پێویستی درێژەدان بە گیانی پێکەوەژیان و برایەتی، کە سەردانەکەی قەداسەتی پاپا لای عێراقییەکان لە موسوڵمان و مەسیحی و تەواوی پێکهاتەکان دروستیکرد لە پێناو بەرقەرارکردنی ئاشتی.


ئایندەی هەرێمی كوردستان لە عێراقدا بەرەو كوێ؟\nئاشكرایە لەدوای رووداوەكانی 16 ی ئۆكتۆبەر و داگیركردنەوەی سوپا و حەشدی شەعبی عێراقی بۆ ناوچە جێگا ناكۆكەكان لە كەركوك و خانەقین و خورماتوو و داقوق و پردێ و شەنگال و فیشخابور و سنوری سوریا و خازەر و بەعشیقە و..هتد. كە پێكەوە 51% خاكی كوردستانیان پێك دەهێنا،كورد رووبەڕووی كارەسات و شكستی سیاسی و ئابوری و سەربازی و كۆمەڵایەتی و دەروونیش بۆتەوە،هەر ئەم شكستەش وای كرد كە كورد پێگە و مەقامی بەهێزی خۆی لەدەستبدات لەناوخۆ و ناوچەكە و دونیاش و بەتایبەتیش لەبەردەم دەسەڵاتدارانی عێراقدا. لە ئێستادا كورد شكستخواردوو و لاواز و عێراقیش بەهێز و سەركەوتوو دەردەكەوێت، بەتایبەتیش كە هەفتەی رابووردوو سەرۆك وەزیرانی عێراق د. حەیدەر عەبادی سەركەوتنی كۆتایی بەسەر داعشدا راگەیاند و لە وتارەكەشیدا بەنیەتی پێشوەخت هیچ باسی لە رۆڵ و كاریگەری چەندین ساڵەی هێزی پێشمەرگەی كوردستان نەكرد، ئەم هەڵوێستانەی بەغداد هەر لەخۆڕا نەهاتوە و بەبێ ئاگایش دەریاننابڕێت،بەڵكو هەموو ئەو گوتار و كردارانە وەك جۆرێك لە فشاری دەروونی سەركەوتویەكە و دەینوێنێت بەرامبەر نەیارێكی عیناد ومەغرور و شكستخواردوودا كەلەپێشدا هیچ حسابێكی بۆ بەغداد نەدەكرد.\nكورد لەم قۆناغەدا بەداخەوە لە لاوازترین هەڵوێست و پێگەدایە و ئەم دەرئەنجامەش لە ئەنجامی زۆر لەخۆڕازیبون و غرور و عینادی سیاسیەوە هات كە سەركردایەتی كورد بەبێ گوێدانە هەڵوێست و پێگە و بڕیاری زلهێزەكانی دونیا و ناوچەكە و بەغدادیش سوار سەری خۆی بوو،وەكەوتە هەڵەیەكی گەورەی سیاسی كوشندەوە كەلەلایەك خەونی سەربەخۆبوونی لەناوبرد و لەلایەكی تریشەوە ئەوەی هەمان بوو لەدەستماندا، لەسەر زەمینەی واقع كورد 51% خاكەكەی لەدەستدا و بۆماوەی 26 ساڵ گەڕایەوە دواوە و سەرچاوەی داهاتەكانیشی لە فڕۆكەخانە و دەروازە سنوریەكان و نەوتەكەشی لەدەسبدات و لە ئێستادا داهاتی هەرێم بە رێژەی 60% كەمی كردوە.\nبەداخەوە دەسەڵات و حكومەتی هەرێمی كوردستان لە 26 ساڵی رابووردووشدا هەر بەناو حكومەت و دەسەڵات بوە،ئەگینا كە بەدیقەت لەكار و پڕۆژە و بەرنامەكانی وورد دەبیتەوە بەهیچ پێودانێك ناكرێت بخرێتە چوارچێوەی حكومەت یان حوكمڕانیەكی سەركەوتوەوە،چونكە لەهەموو بوارەكاندا شكستی خواردوە، حكومەتێك لانی كەمی ژیان و گوزەران و مووچەی مووچەخۆرانی خۆی و جەماوەرەكەی پێدابین نەكرێت ئیدی حكومەتی چیە؟ حكومەتێك نەتوانێت خزمەتگوزاریەكان لە ئاو و كارەبا و سووتەمەنی و تەندروستی و پەروەردە و خوێندنی باڵاو پڕۆژە ئاوەدانیەكانی پرد و رێگاوبان و پڕۆژە نیشتەجێبوەكان و كەرتەكانی كشتوكاڵی و پیشەسازی و گەشتوگوزاری ببوژێنێتەوە، ئیدی حكومەت و دەسەڵاتی چیە؟\nئەم حكومەتە لەلایەك زۆر بێخەم و خەمساردە بەرامبەر داواكاری و مافە رەواكانی گەلەكەمان و لەلایەكیش بۆخۆی لەبەرامبەر عێراقدا خاوەنی سادەترین و بچوكترین بەدیل و جێگرەوە نیە لە هیچ بوارێكدا.\nهەرێمی كوردستان لە دوای 25ی ئەیلولەوە زۆر تەریك و دابڕاو بوە لە عێراق و ناوچەكە و دونیاش،لەڕووی ئاست و گەرموگوڕی پەیوەندیەكانیەوە و كورد نەیتوانیوە لەماوەی 26 ساڵی رابووردوودا دۆستی كۆنكرێتی بۆخۆی و مەسەلەكەی پەیدا بكات یان نەیزانیوە چۆن و كێ بكاتە دۆست و پشتیوان بۆخۆی.\nهەربۆیە ئەم پێگە لاوازەی وایكردوە كە بەغدادیش بەو هەموو كێشە و گرفتە سیاسی و ئابوری و سەربازیانەی كەهەیەتی لەناوخۆدا، تەنانەت وەڵامی داواكاری و دەستپێكردنەوەی گفتوگۆش ناكات لەگەڵ دەسەڵاتدارانی هەرێمدا، بۆیە ساڵی ئایندەش بۆ هەرێمی كوردستان وەكو ساڵانی پێشووتر دەبێتە ساڵێكی پڕ قەیران و نەهامەتی و نەبوونی و بەردەوامبوونی برسێتی و بێ مووچەیی و نەبونی پڕۆژە و ئاوەدانی.لەئەنجامی سیاسەتی هەڵەی ئابوری و بەتاڵانبردنی سەروەت و سامانی میلەتەكەمان بەناوی سیاسەتی ئابوری سەربەخۆوە.\nهەرێم پێویستە لەناوخۆدا نێوماڵی خۆی رێكبخاتەوە وسازان و ئاشتەوایی نیشتیمانی سازبدات و دامودەزگا شەرعیەكان كارابكاتەوە و حكومەتێكی ئاكتیڤ پێكەوە بنێت و داهات و خەرجیەكان شەفاف بكات و بەرەنگاری گەندەڵی ببێتەوە و یەكسانی و دادپەروری پیادە بكات،حكومەت لە حیزب جیا بكاتەوە و هەوڵی چاككردنەوەی پەیوەندیە ناوچەیی و نێودەوڵەتیەكانیش بداتەوە لەگەڵ هەمواندا، كورد تابتوانێت لەگەڵ بەغدادا پەیوەندیەكانی ئاسایی بكاتەوە و بەردەوامی بدات بەژیان و مان و یەكگرتوویی هەرێم و قەوارە سیاسیەكەی.بەجدی كاربكات بۆ جێبەجێكردنی بەندەكانی دەستور كە هەرچەندە ئەم دەستورەش فریاد رەس نیە بۆ كورد،چونكە لەكاتی بەهێزبوونی كوردا نەمانتوانی و یان نەمان كرد دەستور جێبەجێبكەین ئەوا زۆر ئەستەمە لەم قۆناغی لاوازیەدا بەغداد بێتە ژێر ركێفی داواكاریەكانی كوردەوە،بەتایبەتیش جێبەجێكردنی مادەی 140ی دەستور كە دەكرا كورد دوور لە جەنگ وكوشتار ببێتەوە بەخاوەنی شەرعی ئەو ناوچانە.\nبۆیە ئەركی سەر شانی سەركردایەتی كورد لەبۆ ئایندە گەلێك سەخت و دژوارە، بەڵام جێگەی بێئومێدیش نیە،چونكە ناوچەكە و دونیاش لە گۆڕانكاری بەردەومدان و زۆر رێگەی تێدەچێت جارێكی تر و چانسێكی تر بدرێتەوە بەكورد بۆ بەهێزبونەوە،جا تاكورد بەهێزنەبێتەوە و لەنێوخۆشیدا یەك و یەكگرتوو نەبێتەوە،سەختە گەیشتن بە ئامانجەكان،بۆیە ئایندەی هەرێم لە عێراقدا نەزۆر رۆشنە و نەزۆر تاریكە بەڵكو تەمومژاوی و لێڵە لانی كەم لەم قۆناغەدا.\n 1510 جار بینراوه


کەمپینێک بۆ ڕێگری لەئەگەری ڕادەست کردنەوەی هەڵسوڕاوانی سیاسی ئۆپۆزیسیۆنی ئێرانی بەکۆماری ئیسلامی ئێران – ماڵپەڕی ئەڵتەرناتیڤی شورایی\nکەمپینێک بۆ ڕێگری لەئەگەری ڕادەست کردنەوەی هەڵسوڕاوانی سیاسی ئۆپۆزیسیۆنی ئێرانی بەکۆماری ئیسلامی ئێران\nOn تشرینی دووهەم 16, 2021 Last updated تشرینی دووهەم 20, 2021\nئێمە وەک کەسایەتی وهەڵسوڕاوانی سیاسی ومەدەنی ومافەکانی مرۆڤ .کەلەخوارەوە ناومان هاتووە ،داوا دەکەین لە\nدادگایی هەرێمی کوردستان\nکە ڕاستەوخۆ ڕوونکردنەوە بدەن لەبارەی تیرۆرکردنی چەندەها هەڵسوڕاوایی سیاسی ڕۆژهەڵاتی کوردستان وئۆپۆزیسیۆنی ئێرانی کە لەباشووری کوردستان تیرۆر کراون بەڵام کەمترین لەبکوژانیان دادگایی نەکراون هۆکارەکەی بۆڕای گشتی ڕوون بکەنەوە .\nهەروەها پێویستە سەبارەت بە بێ سەروشوێن کردنی دوو هەڵسوڕاوی سیاسی ڕۆژهەڵاتی کوردستان کە بەناوەکانی\n١-سمکۆ بنفشی علی ٢-بهنا محمد عزیز .کە بەپێی زانیاری یەکانی بڵاوکراوە سمکۆ بنفشی علی ماوەی زیاتر لە هەشت (٨) مانگ بێ سەروشوێنە کەلایەن ئاسائیشی سلێمانی یەوە زیندانی کراوە بەڵام چارەنووسی نادیارە .\nبهنام محمد عزیز ماوەی زیاتر لەمانگێکە بێ سەروشوێنە کەئەویش لەلایەن ئاسائیشی سلێمانی زیندانی کراوە بەڵام چارەنووسی نادیارە .ئەوەی شیاوی باسە ئێمە لەڕادەستکردنەوەی ئەم دوو هەلسوڕاوە سیاسی یەی ڕۆژهەڵاتی کوردستان ترسمان هەیە هەروەک مستەفاسلیمی کەرادەستی کۆماری ئیسلامی ئێران کرایەوە دواتر زۆر بەداخەوە لەسێدارەدرا.\nهەربۆیە ئێمە داواکارین بەزووترین کات چارەنووسی ئەم هەڵسوڕاوە سیاسی یانە ئاشکرا بکرێت و هۆکاری ڕاگرتنیان لەزیندان بۆڕای گشتی بڵاوبکرێتەوە و بەشێوەیەکی فەرمی پارێزەریان بۆدابین بکرێت ومافی سەردانی کردنی خانەوادە وکەسوکاریان پێ بدرێت .\nکمپین ممانعت از دیپورت فعالین سیاسی مخالفین جمهوری اسلامی ایران، ما فعالین سیاسی و مدنی و مدافعین حقوق بشر که در ذیل نام ما قید شده است از مسئولان محترم خواستاریم : 1.رئیس اقلیم کردستان 2.رئیس حکومت اقلیم کردستان 3.رئیس پارلمان کردستان 4.رئیس دادگاه اقلیم کردستان در مورد ترور کردن چندین فعال سیاسی و مدنی کردستان ایران و احزاب کردستان ایران که در کردستان عراق ترور شده اند و در مورد اجتناب کردن از محاکمه متهمان شفاف سازی کنید برای افکار عمومی مردم کردستان ، لذا خواستاریم در مورد دو فعال سیاسی کردستان ایران به نام : 1. سمکو بنفشی علی 2. بهنام محمد عزیز طی اطلاعات بدست رسیده سمکو بنفشی بیشتر از هشت ماه است که از طرف امنیت سلیمانی زندانی شده اند لذا از وضعیت ٱنان بیخبریم، جای گفتن است نامبردگان سیاسی کردستان ایران، مقیم کردستان عراق همچون مصطفی سلیمی که تحویل ایران داده شد و اعدام شد جای نگرانی است به همین خاطر ما خواستار ٱنیم در اسرع وقت عاقبت و وضعیت این دو تن فعالین سیاسی مشخص شود و دلیل بازداشت ٱنان برای افکار عمومی مشخص شود و بصورت رسمی وکیل برایشان مهیا شود و حق ملاقات با خانواده خود داشته باشند. خواهشمندیم : دوستان گرانقدر شما هم برای حمایت نام خود را قید کنید و به اشتراک عموم بگذارید.\nناوەکان : \n١-ماڵپەڕی ئەڵتەرناتیڤی شورایی\n٢-شورایی هاوپشتی خەڵکی کوردستان\n٣-ئاوات (عبدالرحمن رسول) نوسەرو ڕۆژنامەنوس\n٤-حەمە قەرەداخی چالاکوانی مەدەنی\n٥-صدیقی کریمی چالاکوانی سیاسی\n٧-شری معصومی پێشمەرگەی دێرین\n١١-سنای ئومێد /پێشمەرگەی دێرین\n١٢-نیاز حامید برایم ئەندامی دامەزرێنەری ڕێکخراوی چاودێری مافەکانی مرۆڤ\n١٣-فەردین ڤەکیلی پێشمەرگەی دێرین\n١٤-هەڤرەس شوان چالاکوانی ماڤی مرۆڤ و خوێندکاری یاسا\n١٥-سەلاح دوا ڕۆژ\n١٦-رئوف افسایی چالاکوانی سیاسی و پێشمەرگەی دێرین\n١٧-هەژار علیپوور ،چالاکی سیاسی\n١٩-محمد علی چالاکوانی مەدەنی\n٢٠-مامۆ لوتفڵا پوور\n٢٢-هەژیر نینا شاعیرو هەڵسوڕاوی سیاسی\n٢٤-علی مەجیدی نوسەرو لێکۆڵەری سیاسی\n٢٥-جهان بەخش کۆشخانی\n٢٧- ماردین کوردی زیندانی سیاسی\n٢٨- تاڤگە ئیبراهیم چالاکوانی کۆمۆنیست\n٢٩-ڕێکخستنی ئەوروپای حزبی ڕزگاری کوردستان\n٣٠-پێشڕەو ئیسماعیل ،چالاکوانی سیاسی\n٣١سۆران محمد عزیز\n٣٢-ـئاژانسی وڵات پارێز\n٣٣-گروە تلگرام کوردستانی مەزن\n٣٤-گروەتلگرام نابۆشەڕی ناوخۆ\n٣٥-گروە تلگرام بزوتنەوەی سەربەخۆی کوردستان\n٣٦-موزەفەر عەبدوڵا هەڵسوڕاوی سیاسی /ئوسترالیا\n٣٨-کۆمیتەی داکۆکی لە مافەکانی خەڵکی کوردستان لە ئوسترالیا\n٣٩-عەلی محمد ئەمین نووسەرو ڕۆژنامەنووس\n٤٠-وەستا جەلال هەڵسوڕاوی سیاسی\n٤١-ناوەندی ئەندێشە لە ڤانكۆڤەر کەنەدا\n٤٢-ساڵەح فەتحی كەسێكی سەر بە خۆ\n٤٥-نەوزاد ساڵح / هەڵسوڕاوی چەپ\n٤٦-سەلاح فەتحوڵا/ گرافیک دیزاینەر- فنلاند\n٤٩-گولاله مروتى چالاكى سياسى\n٥٠- عەبدوڵا ساڵح – ڕاگەیاندكار\n٥١-موحسین کەریم حزبی کۆمۆنیستی کرێکاری\n٥٢-کەژال عبدالقادر حمە شریف // چالاکی بواری ژنان\n٥٥-سمیر نوری بەرپرسی ڕێکخراوی هەڵوەشانەوەی سزای لە سێدارەدان لە عێراق\n٥٦-ئاراس ڕەشید:كۆمۆنیستی كرێكاریی\n٥٨-رەحمەت فاتحی هەلسوراوی سیاسی\n٥٩-گولزار علی چالاکی بزووتنەوەی یەکسانیخوازی ژنان\n٦١-کۆسالان حەمەرەشید ھەورامی هەڵسوڕاوی شیوعی\n٦٢-هیوا ئەحمەد/ هەڵسوڕاوی سیاسی\n٦٤-فەیروز رسول پێشمەرگەی دێرین\n٦٥- ابراهیم حسین\n٦٦-شەماڵ عەلی، چالاکوانی سیاسی\n٦٧-ڕێنوا محمد حزبی کۆمنیستی کرێکاری کوردستان.\n٦٨-تارا ئەحمەد/ سوید\n٦٩-ڕۆژ عەزیز / کەنەدا\n٧٠-کاوە عومەر هەڵسورای سیاسی وکۆمۆنیستی کرێکاری\n٧١-ڕەوەند کایا کەسێکی سەربخۆ\n٧٢-خالد علی پناه قدیم پیشمرگ کومه له\n٧٣-گروه تلگرام جنبش ملی استانی شدن شهرهای غرب ایران به یک منطقه یایک استان به نام “کوردستان “شامل شهرهای: کرمانشاه،لرستان،چهارمحال‌بختیاری،ایلام،سنندج و ارومیه . مارا دراین راه یاری دهید برای اتحاد وهمبستگی هرچه بیشتر مردمان اصیل این دیار واحقاق حقوق ملی برابر.\n٧٥-لاوژە جەواد هەڵسوڕاوی بزوتنەوەی یەكسانیخوازی ژنان دانیمارك\n٧٦-دڵشاد محمد عارف /کۆمۆنیست\n٧٨- شەهلا نیگاهدار\n٨٠-ئەنجومەنی بریاردانی بزوتنەوەی دیمۆکراسی و دادپەروەری لەگەل\n٨١-سەردار عەبدوڵا حەمە / نوسەرو چالاکوانی کۆمۆنیستی کرێکاری\n٨٢-كامەران لەتیف /بەرێوبەری سەنتەری بەرگری لە مافەكانی مناڵانی كوردستان\n٨٤-مەریوان محمد ڕۆستەم/ ڕۆژنامەنووس\n٨٥-نادر عەبدولحەمید /نوسەرو هەڵسوڕاوی کۆمۆنیستی\n٨٦-هادی شیخ زکریایی\n٨٧-سمکو نوری _ چالاکی سیاسی کمونیست\n٨٨-محمد روژهه لات\n٨٩-صباح بستانی پیشمرگئ دیرین\n٩٥- حسین نام دار /فعال سیاسی و سخنگوی جنبش عدالت خواهی ایران


top | کۆمەڵە | پەڕە 6 \nپلۆنۆمی ٦ی كۆمیته‌ی ناوه‌ندی كۆمه‌ڵه، هه‌ڵبژێراوی كۆنگره‌ی ١٧ی كۆمه‌ڵه، له نیوه‌ی دووهه‌می مانگی سه‌رماوه‌زدا به به‌شداری ئه‌ندامانی كۆمیته‌ی ناوه‌ندی كۆمه‌ڵه، به سروودی ئه‌نترناسیۆناڵ و ده‌قیقه‌یه‌ك بێده‌نگی بۆ ڕێزگرتن له یادی گیان به‌خت كردووانی ڕێگای ئازادی و سوسیالیسم ده‌ستی به كار كرد. له‌م پلۆنۆمه‌دا ئه‌ندامانی كۆمیته‌ی ناوه‌ندی حیزبی كۆمۆنیستی ئێران و ئه‌ندامانی ...\nحه‌سه‌ن ڕووحانی ڕۆژی یه‌كشه‌ممه‌ی ڕابردوو، گه‌ڵاڵه‌ی بوودجه‌ی ساڵی ١٣٩٩ی بۆ مه‌جلیسی شورای ئیسلامی برد. نوێنه‌رانی مه‌جلیسی ڕژیم پێویسته تا كۆتایی ئه‌مساڵ ئه‌و گه‌ڵاڵه‌یه به‌ناو هه‌ڵیسه‌نگێنن و په‌سه‌ندی بكه‌ن. سه‌ره‌ڕای هه‌موو هه‌وڵه‌كانی ڕووحانی بۆ شاردنه‌وه‌ی شێواوی و قه‌یرانی قووڵی ئابووری و سه‌همی زۆر كه‌می خه‌ڵك له‌و بوودجه‌یه، نیشانه‌ی خراپتر بوونی باروودۆخی ژیان و گوزه‌رانی ...\nتا دوو ساڵ له‌مه‌وبه‌ر كاربه‌ده‌ستان و دامه‌زراوه‌كانی ڕژیم له ڕاگه‌یاندنی ئاماری ورد سه‌باره‌ت به ژماره‌ی په‌راوێزنشینان خۆیان ده‌بوارد و بڵاوكردنه‌وه‌ی ئاماری ڕاسته‌قینه‌یان له لایه‌ن ناوه‌نده سه‌ربه‌خۆكان به ڕه‌ش نوێنی و دژایه‌تی له‌گه‌ڵ ئه‌منیه‌تی میللی له‌قه‌ڵه‌م ده‌دا. به‌ڵام له ئێستادا كاربه‌ده‌ستانی حكوومه‌تیش له‌ژێر زه‌ختی ڕاستیه سه‌رسه‌خته كۆمه‌ڵایه‌تیه‌كان و ...\nبزووتنه‌وه‌ی شۆڕشگێڕانه‌ی خه‌ڵكی لۆبنان، داڕماندنی دیواری دابه‌شكاری ئایینی و تایفه‌یی ناڕه‌زایه‌تی سه‌رتاسه‌ری له لۆبنان بۆ ٦مین ڕۆژی به‌رده‌وام هه‌روا درێژه‌ی هه‌یه. ئه‌م ناڕه‌زایه‌تیانه به دیاری كردنی ماڵیاتی ٦ دۆڵار له مانگدا بۆ تۆڕی بێ به‌رامبه‌ری ئینترنێت ده‌ستیپێكرد و زۆر به خێرایی بوو به خۆپیشاندانی به‌رینی سه‌دان هه‌زار كه‌سی له به‌یروت و ترابلۆس و باقی شاره‌كانی […]\nماوه‌ی حه‌فته‌یه‌كه كه شه‌قامه‌كانی "بارسێلۆن" ناوه‌ندی ئه‌یاله‌تی كاتالۆنیا له سپانیا بووه‌ته مه‌یدانی به‌ره‌وڕوو بوونه‌وه‌ی خه‌ڵك و هێزه ئینتزامیه‌كان. ڕۆژی دووشه‌ممه ١٤ی ئۆكتۆبر به‌رابه‌ر له‌گه‌ڵ ٢٢ی ڕه‌زبه‌ر، دادگای باڵای سپانیا حوكمی ٩ كه‌س له ڕێبه‌رانی بزووتنه‌وه‌ی سه‌ربه‌خۆخوازی كاتالۆنیای كه سه‌رجه‌م به ١٠٠ ساڵ زیندان مه‌حكووم كراون، ڕاگه‌یاند.\nناوه‌رۆكی یه‌كسانی ژن و پیاو له به‌رنامه‌ی ئێمه‌دا\nله ماوه‌ی ٤٠ ساڵی ڕابردوودا كه ڕژیمی كۆماری ئیسلامی له‌سه‌ر كاره، سته‌مكێشی ژنانی ئه‌م كۆمه‌ڵگایه و خه‌بات له‌دژی زۆڵم و نابه‌رابه‌ری له په‌نا خه‌باتی كرێكاران بۆ ده‌سته‌به‌ر كردنی مافی سه‌ره‌تایی و پێشێلكراویان، به‌رده‌وام ناوه‌رۆكی كێشه‌یه‌كی به‌ربڵاوی كۆمه‌ڵایه‌تی بووه. حیزب و گرووپه سیاسیه‌كان و ئه‌نجومه‌ن و ناوه‌نده مه‌ده‌نیه‌كان هه‌وڵیان داوه كه له ڕوانگه‌ی خۆیانه‌وه ناوه‌رۆكی ئه‌م […]\nبزووتنه‌وه‌ی ڕۆژئاوا له بازنه‌ی پیلانگێڕیی هێزه ئیمپریالیستیه‌كاندا\nماوه‌یه ١٠ ڕۆژه كه خه‌ڵكی خه‌باتكاری كوردستانی سووریه قاره‌مانانه له شه‌ڕێكی نابه‌رابه‌ردا له به‌رامبه‌ر هێرشی وه‌حشیانه‌ی ده‌وڵه‌تی توركییه واته دووهه‌مین هێزی نیزامی په‌یمانی ناتۆ موقاومه‌ت ده‌كه‌ن و بۆ دیفاع له ژیان و ده‌ستكه‌وته‌كانیان تێده‌كۆشن. ڕه‌وا بوونی خه‌بات و خۆڕاگریی خه‌ڵكی ڕۆژئاوا به تایبه‌ت به‌هۆی حیماسه‌ی كوبانی و عه‌فرین و شكست دانی ڕه‌وتی كۆنه‌په‌رست و دژه […]\nزه‌نگی مه‌ترسی بۆ كۆماری ئیسلامی له عێراقیش وه‌ده‌نگ هاتووه\nدوای ڕووخانی ڕژیمی دیكتاتۆریی سه‌دام حسێن له عێراق، ئێستا ١٦ ساڵه كه ڕێوڕه‌سمی ئه‌ربه‌عین یان ٤٠مین ڕۆژی كوژرانی ئیمامی سێهه‌می شیعه‌كان له كه‌ربه‌لا، بووه‌ته مه‌یدانی هێز نواندنی ڕژیمی كۆماری ئیسلامی. ئه‌مساڵیش ستادی ناوه‌ندی ئه‌ربه‌عین به یارمه‌تیی هێزه‌كانی به‌سیج و سپای پاسداران له هاوئاهه‌نگی له‌گه‌ڵ ده‌زگا ته‌بلیغاتیه‌كانی ده‌سه‌ڵات، هه‌موو هێزی خۆیان به كار هێنا تا خه‌ڵكێكی […]\nحه‌فته‌یه‌ك به‌سه‌ر شه‌ڕ و ده‌ستدرێژی ده‌وڵه‌تی فاشیستی توركییه دژبه بزووتنه‌وه‌ی مافخوازانه‌ی خه‌ڵكی كوردستانی سووریه تێپه‌ڕ بووه. له‌م ماوه‌یه‌دا شار و گونده‌كانی باریكه‌ی سنووری خاكی كوردستانی سووریه له لایه‌ن فرۆكه‌ی جه‌نگیه‌كان و تۆپخانه‌كانی ئه‌رته‌شی توركییه‌وه ئاگرباران كراوه\nهێرشی ئه‌رته‌شی توركییه بۆ سه‌ر كوردستانی سووریه هه‌روا درێژه‌ی هه‌یه و ئاماری ئاواره‌كانی ئه‌م هێرشه جه‌نایه‌تكارانه‌یه و زیانه ئینسانیه‌كانی ڕۆژ له دوای ڕۆژ به‌رزتر ده‌بێته‌وه. هه‌ڵسووكه‌وتی به‌كرێ گیراوانی سووری كه له خزمه‌ت ئه‌رته‌شی توركییه دان، وه‌بیرهێنه‌ره‌وه‌ی ئه‌و جه‌نایه‌تانه كه داعش له ماوه‌ی ساڵانی ڕابردوودا له عێراق و سووریه ئه‌نجامی داوه. به‌ڵام له ماوه‌ی ٢٤ كاتژمێری […]\nله ماوه‌ی یه‌ك مانگی ڕابردوودا چه‌ند هه‌واڵێك سه‌باره‌ت به مه‌یلی كۆماری ئیسلامی بۆ سازشت له‌گه‌ڵ عه‌ره‌بستانی سعوودی به نێوبژیی لایه‌نه‌كه‌كانی دیكه له‌وانه پاكستان له هه‌واڵنێریه‌كانه‌وه بڵاوكراوه‌ته‌وه. له‌م ماوه‌یه‌دا هه‌موو جارێك ئه‌م هه‌واڵه یان ڕه‌ت كراوه‌ته‌وه و یان كۆماری ئیسلامی سه‌رشۆڕانه هه‌واڵه‌كه‌ی پشتڕاست كردووه‌ته‌وه.\n« قبلی 1 … 4 5 6 7 8 … 19 دوایی »


Wp/sdh/ئێڵبەگی جاف - Wikimedia Incubator\n< Wp | sdhWp > sdh > ئێڵبەگی جاف\nئێڵبەگی جاف (898-961ق) لە ھەڵوەسوانەیل کورد و پەیرەوان ئایین یارسان لە چەرخەێ سەفەڤیان بۊە. ئێڵبەگی ھەڵوەسەیلێگ دێرد ک جوور شاتەیموور بانیارانی، شانێمەتوڵاێ وەلی و نوستەرادامووس لە ناویانا ڕووداوەیل بانان پێشدۊنیەو کردیە.\nژیان[edit | edit source]\nئێلبەگی لە ساڵ ۸۹۸ کووچی مانگی لە شارەزوور لە داڵگ بۊ و لە ساڵ ۹۶۱ کووچی مانگی واتە لە چەرخەێ سەفەڤیان کووچ دۊایی کردیە. ئەو ھاوکات وە پادشایەتی شا ئسماێل سەفەڤی و شا تاماز یەکم ژیاس. ئەو سەردەمە دەورەێ گەشەبۊن یارسان بۊە. بەڵام وەحید دەستگێردی لە نسخەێ ساخ کریاێ خوەی لە ھەڵوەسەیل ئەدیبولمەمالەک فەراھانی ک ھەڵوەسەیل ئێڵبەگی جاف ھاوردیەسە وە زوان فارسی، کات ژیان ئێڵبەگی وە دۊاێ تەیموور بانیارانی نۊساس و لە ئەۊ چۊ جێنشین تیمور ناو ھاوردیە. موحەمەدعەلی سوڵتانی ئەی قسە وە ھەڵە زانستیە. ئەڵادین سەجادییش لە کتاوەگەێ خوەی وە ناو «مێژووێ وێشەێ کورد» ک لە ساڵ ۱۹۵۲ زایینی (۱۳۳۱ کووچی ھەتاوی) چاپ بۊە، کات ژیان ئێڵبەگی «لەێوا ک ئوشن، چوارسەد ساڵ لەیەو وەر» نۊساس ک چەرخەێ سەفەڤیان نیشان کەێد.\nنسخەیل لەدەسرەس[edit | edit source]\nتەنیا ساخکردنەوەێ مەوجوود لە ھەڵوەسەیل ئێڵبەگی جاف وە دەس سەدیق سەف‍یزادە (ب‍وورەک‍ەیی) ئەنجام گیریاس و تا ئێسە سێ کەڕەتیش وە ناونیشانەیل ژێر چاپ کریاس:\nای‍ل‌ب‍ی‍گ‍ی‌ج‍اف ، پێشبینیەکانی عێلبەگی جاف (پیشبینی های ایل بگی جاف) ، گردآوری و شرح از ص‍دی‍ق ص‍ف‍ی‌زاده (ب‍وره ک‍ه‌ئ‍ی) ، ناشر مؤلف، چاپ یکم ۱۳۶۰.\nای‍ل‌ب‍ی‍گ‍ی‌ج‍اف، پیشگوئیهای ایل بیگی جاف ، ترجمه و شرح صدیق صفی زاده ، تهران: عطایی، ۱۳۷۳.\nای‍ل‌ب‍ی‍گ‍ی‌ج‍اف، پ‍ی‍ش ب‍ی‍ن‍ی ی‍ه‌ک‍ان‍ی ع‍ی‍ل ب‍ەگ‍ی ج‍اف (پیشبینی های ایل بگی جاف) ، [گ‍ردآورن‍ده] ص‍دی‍ق ب‍وره‌ک‍ه‌ی‍ی (ص‍ف‍ی‌زاده) ، س‍ن‍ن‍دج: ناشر مؤلف، ۱۳۸۲.\nسەفیزادە سەبارەت وە دەقەیل دەسنۊسێگ ک لە لیان کەڵک وەرگرتیە لە ساخکردنەوەێ خوەی تەنیا ئاماژە وە ئەی چوار دەقە کردیە:\nنسخەێ فەریدوون پالیزی، ھن ساڵ ۱۲۷۱ کووچی مانگی (۱۲۳۳ ھەتاوی)\nنسخەێ کاکارەدایی، ھن ساڵ ۱۳۲۵ کووچی مانگی (۱۲۸۶ ھەتاوی)\nنسخەێ موحەمەد لواوبری، ھن ساڵ ۱۳۴۳ ھەتاوی\nنسخەێگ بێ ناو، ھن ساڵ ۱۳۴۶ ھەتاوی\nسەفیزادە دەسنیشان کردیە ک نسخەێ یەکم لە ئەوان دی کامڵتر بۊە و ساخکردن لە بن ئەو نسخەگە بۊە، بەڵام ھۊچێگ لە چار نسخە کامڵ نۊیە. ئەۊ جێ پێیاکردن ئەی دەقەیلە دەورەوەر کرماشان و ئەڤشار نۊساس و ئاماژە وە شوون دەقیقێگ ئڕایان نەکردیە. موحەمەدعەلی سوڵتانی ئەی نسخەیلە مۆتەبەر نەزانستیە و ساخکردنەگەێ سەفیزادەێش تەحریفکریاێ زانستیە.\nھەڵوەس[edit | edit source]\nئێڵبەگی جاف ھەڵوەسەیلی وە زوان کوردی سورانی، وە شێوەێ ھەجایی و لە خشتەیل ھەیشت ھەجایی وەتیە. وە وەتەێ موحەمەدعەلی سوڵتانی، ھەڵوەسەیلی وە دەس ئەدیبولمەمالەک فەراھانی ھە وە شێوەێ ھەڵوەس وە فارسی وەرگێڕیاسە و لە دیوان سەرجەم ھەڵوەسەیل ئەدیبوڵمەمالەک وە ساخکردنەوەێ وەحید دەستگێردی چاپ کریاس.\nRetrieved from "https://incubator.wikimedia.org/w/index.php?title=Wp/sdh/ئێڵبەگی_جاف&oldid=2458021"\nThis page was last edited on 13 November 2014, at 13:33.


ژیان | کوردستان | ئاسایشی گەرمیان: بکوژی ئەو ئافرەتەی لەنزیک دەربەندیخان کوژرا دەستگیرکرا\nئاسایشی گەرمیان: بکوژی ئەو ئافرەتەی لەنزیک دەربەندیخان کوژرا دەستگیرکرا\n2020-07-29 | 459 جار خوێندراوەتەوە\nئاسایشی گەرمیان رایگەیاند، بکوژی ئەو ئافرەتەی لەسەر رێگای دەربەندیخان – شێخ تەوێل کوژرا، دەستگیرکراوە.\nئاسایشی گەرمیان لە راگەیەندراوێکدا بڵاویکردەوە، پاش ئەوەی رۆژی 25/7/2020 هێزەکانی یاریدەدەرێتی ئاسایشی دەربەندیخان، لە بوونی تەرمی ئافرەتیک لە سەر ڕێگای (دەربەندیخان/شێخ تەویل) ئاگادارکرانەوە، دەستبەجێ هێزەکانمان گەیشتنە سنوری ڕووداوەکە.\nئاماژەی بەوەشکردووە، سەرەتا لەبەر نەبوونی بەڵگە و ناسنامە تەرمەکە نەناسراوەتەوە و راستەوخۆ دەستکراوە بە لێکۆڵینەوەی سەرەتایی.\nئەوەش خراوەتەڕوو کە لە ئەنجامی لێکۆڵینەوەکان دەرکەوتووە تاوانلێکراو ناوی (خ ح ر) و لە دایکبووی ساڵی (1996) و دانیشتووی گەڕەکی کەنەسورەی شاری سلێمانییە.\nئاسایشی گەرمیان راشیگەیاندووە، دواتر مەفرەزەیەکی یاریدەدەرێتی ئاسایشی دەربەندیخان چوونەتە شوێنی نیشتەجێبوونی تاوانلێکراو لە پاریزگای سلێمانی و دوای کۆکردنەوەی زانیاری و سەرەداوەکان لە ڕێگای کامێرای چاودێری و لە ژیر چاودێری ڕاستەوخۆی بەرێوەبەری ئاسایشی گەرمیان و بە هاوکاری یاریدەدەرێتی ئاسایشی کفری، لە بەرواری 28/7/2020 توانراوە تۆمەتباری سەرەکی رووداوەکە بەناوی (ه ق ر) دەستگیربکرێت.\nئاشکراشیکردووە، ئەو کەسەی تاوانەکەی ئەنجامداوە، لەدایکبووی ساڵی (1995) و دانیشتووی گەڕەکی (باوە شاسوار)ی قەزای کفرییە و لە کاتی لێکۆڵینەوەکاندا دانیناوە بە تاوانەکەدا.\nراشیگەیاندووە، لەئێستادا و لەسەر بڕیاری دادوەری لێکۆڵینەوەی دەربەندیخان، بە پێی ماددەی (406)ی یاسای سزادانی عێراقی، تۆمەتباری ناوبراو ڕاگیراوە و لێکۆڵینەوەش لە رووداوەکە بەردەوامە .\nئاسایشی گەرمیان ئاماژەی بەوەشکردووە، ئەو ئۆتۆمبێلەی کە تۆمەتبارەکە تاوانەکەی پێئەنجامداوە، لە بەرواری 27/7/2020 لە لایەن هێزەکانی یاریدەدەرێتی ئاسایشی دەربەندیخان سەر بە بەڕێوەبەرایەتی ئاسایشی گەرمیان، لە ناو شاری کەلاردا دەستی بەسەرداگیراوە .


بەڵام خەونی كورد نزیكتربووەوە\nبۆچوون / بیروڕا :: 13/11/2017\nلەو باوەڕەدا نیم دەرەنجامەكانی ریفراندۆمی مافی چارەی خۆنووسین لە هەرێمی كوردستانی عێراق و ناوچە كێشەلەسەرەكان، خەونی سەربەخۆیی كوردی دوورخستبێتەوە وەك ئەوەی هەندێك لە شرۆڤەكاران دەینووسن و هەندێكی دیكەیشیان باسی دەكەن.\nخەونی كورد لە پێش رۆژی 25 ی ئەیلول، كە ریفراندۆمەكەی تێدا كرا، ئەوەندە لە بەدیهاتن نزیكنەبووە تا ئێستا دووركەوتبێتەوە دوای ئەوەی حكومەتەكانی عێراق و ئێران و توركیا رێككەوتن بۆ سزادانی كورد لەسەر پیادەكردنی ئازادیی رادەربڕین دەربارەی ئاییندەیان، ئەویش بە گەمارۆدانیان و بڵاوەپێكردنی هێزە فیدراڵیەكانی عێراق لە هەموو ناوچە كێشەلەسەرەكان و دەروازە وشكایی و ئاسمانییەكان.\nبە درێژایی سەدەیەكی تەواو ئەم خەونە دیلی هاوكێشە نێودەوڵەتیەكە بوو كە لە میانەی جەنگی یەكەمی جیهان و دوای جەنگەكە دروست بوون و نەتەوەكانی خۆرهەڵاتی ناوەڕاستی دابەشكرد لە نێوان ئیمپراتۆریەتە ئیستیعماریەكاندا. بەمەیش كورد دابەشی هەرچوار دەوڵەتی توركیا و ئێران و عێراق و سوریا كرا و رێگەنەدرا بە خۆكۆكردنەوەیان. وەك چۆن عەرەبیش دابەشكرا بەسەر زیاتر لە 20 دەوڵەتدا و مۆڵەتی یەكێتییان پێنەدرا. ئەمە ئەو هاوكێشەیەیە كە لەڕاستیدا تا ئەمڕۆیش لە جەوهەردا نەگۆڕاوە، چونكە وێنەی خۆرهەڵاتی ناوەڕاست لە دە ساڵی سەدەی بیست و یەك-دا زۆر جیاوازیی نییە لە وێنەی ناوچەكە لە دە ساڵی بەرامبەری سەدەی بیست-یدا.\nتاقە جیاوازییەكی كوردی عێراق ئەوەبوو كە خەباتی ئاشتی و چەكدارییان لە پێناو داننان بە ناسنامەی نەتەوەیی و بە مافە سیاسی و ئیداریەكانیان، بەرهەمی ئۆتۆنۆمیەكی ناتەواوی لێكەوتەوە كە لە سەردەمی سەدام حسێن-دا بەشێكی كەمییان لێ دەستكەوت، ئەو سەدامەی كە هەوڵیدا تا بە چەكی كیمیاوی و گۆڕی بەكۆمەڵی بیابانەكان هەژموونی خۆی بەسەریاندا بسەپێنێت. دواییش فیدراڵیەكی ناتەواو و ناجێگیری سەردەمی ئاڵۆزی دوای سەردەمی سەدام، دروستكرا.\nسەرەڕای ئەوەی كە ئەمەیش بە نسكۆیەكی دیكەی خەونی سەربەخۆیی كورد دادەنرێت، بەڵام رێوشوێنە دیراسەنەكراوەكان لە هەموو رووەكانیەوە، كە حكومەتی بەغدا پەیڕەوی كرد، لەوانەیە دەرەنجامگەلی پێچەوانەی ئەو بەڵگە سەرەكیانەی لێ بكەوێتەوە كە بۆ ئەنجامدانی ئەو رێوشوێنانە گیراونەتەبەر، ئەویش پاراستنی یەكێتیی عێراقە، چونكە یەكێتی هەر دەوڵەتێك نایەتەدی تەنیا بە یەكێتیی پێكهاتەی گەلەكەی نەبێت لە رووی نەتەوەیی و ئایینی مەزهەبی و سیاسییەوە. بەڵام رێوشوێنەكانی حكومەتی عێراق دەرهەق بە كورد، رەنگە هانیان بدات، بەتایبەت نەوەی نوێ كە بە درێژایی زیاتر لە چارەكە سەدەیەك دوور لە دەسەڵات و نفوز و كاریگەریەكانی بەغدا ژیاوە، هەڵوێستێكی توندڕەوانە وەربگرن، ئیدی چ لە ژێر چەتری بزووتنەوە نەتەوەییەكاندا بێت چ لە چوارچێوەی بزاوتە ئیسلامیەكاندا.\nجاران دەستەبژێری روناكبیر و سیاسیی كورد بە باشی زمانی عەرەبییان دەزانی، زۆریشیان لە بەغدا ژیاون و فێری عەرەبی و ئادابی بەغدا و شارە عەرەبییەكانی تری عێراق بوون. روناكبیرانی دیار و هەڵكەوتوویان تێدادەركەوتووە و بەشداربوون لە بزووتنەوەی رۆشنبیریی عێراقیدا. كوردێكی زۆر رۆچوونەتە ناو كاری گشتیی سیاسی و نیشتمانییەوە. تەنانەت خودی بزووتنەوەی نەتەوەیی كوردیش لەناو شارە عەرەبیەكاندا كاری كردووە و بەشێك بووە لە بزووتنەوەی نیشتمانی عێراقی كە زۆرجار هەڵوێستێكی دژی هەبووە بەرامبەر سیاسەتەكانی حكومەتە عێراقیەكان، بەو سیاسەتانەیشەوە كە بەرامبەر كورد و پرسی كورد پیادەیان كردووە. بەڵام ئێستا زۆر بەدەگمەن كوردێكی نەوەی نوێ دەبینیتەوە كە زمانی عەرەبی بزانێت یان سەردانێكی بەغدا و بەسرە و شارە عەرەبیەكانی دیكەی كردبێت، نەك تەنیا هەر لەبەر هۆكاری ئەمنی بەڵكو لەبەر نەبوونی پێویستی و بەرژەوەندیی بەو سەردانانە. ئەمەیش یەكێك بوو لە هۆكارە سەرەكیەكانی ئەوەی كە كورد بە رێژەیەكی زۆر (زیاد لە 90%) دەنگ لە بەرژەوەندیی مافی چارەی خۆنووسین و جیابوونەوە بدەن.\nرژێمی ئێستای عێراق ئاوڕی لەم لایەنەی مەسەلەكە نەداوەتەوە، بۆیە ئەو رێوشوێنانەی كە حكومەتی عێراق دوای ریفراندۆمەكە پیادەیكردن، وەك سزادانێكی بەكۆمەڵ دەركەوتن، ئەمەیش بە تایبەتی، ترسی ئەوەی لێدەكرێت كە یارمەتیدەربێت بۆ سەرهەڵدانی بزووتنەوە نەتەوەییە توندڕەوەكان كە مەسعود بارزانی یان هەر سەركردەیەكی دیكەی كورد ناتوانێت كۆنترۆڵی بكات و جڵەوی توندڕەوێتیەكەی بگرێت.\nپاساوی ئەو رێوشوێنانەی كە پیادەدەكرێن، پاراستنی یەكێتی عێراقە، بەڵام ئەم رێوشوێنانە و تەوای هەڵوێستی حكومی لە بەرامبەر پرسی ریفراندۆمدا، لەلایەن هێزە شۆڤێنیە عەرەبیەكانەوە، كە لەمجارەیاندا ئیسلامییە شیعی و سوننیەكانن نەك تەنیا هێزە نەتەوەییە تەقلیدیەكانی وەك بەعس، قۆسترانەوە وەك دەرفەتێكی زێڕین بۆ دەستپێكردنی هەڵمەتێكی لەدەستترازاوی رقلێبوونەوە دژی كورد تا گەیشتە ئاستی هاندانی ئاشكرا لەڕێی كەناڵە راگەیاندنە تەقلیدیەكان و جیهانی تۆڕە كۆمەڵایەتیەكانەوە، گەیشتە ئەوەی جەنگ لە دژی كورد بەرپا بكرێت و دەستبگیرێت بەسەر شار و ناوچەكانیاندا و هەروەها لوتشكاندنی سەركردەكانیشیانی لێكەوتەوە.\nسیاسەتمەداری لێوەشاوە و سەركەوتوو، ئەوە نییە دوای (جەماوەر) دەكەوێت، كە زۆر جار دەكەوێتە ژێر كاریگەریی (تیۆری رەوە/گەلە)وە، بەڵكو ئەوەیە كە جەماوەر بە قەناعەتەوە رابەرایەتی و ئاراستە دەكات بۆ ئەوەی كە لەو بڕوایەدایە هەڵوێستی راست و رەوایە بۆ بەدیهێنانی بەرژەوەندیی هاوبەش لە كۆمەڵگەدا، چونكە زامنكردنی ئەو بەرژەوەندییانە ئەركی دووربینیی سیاسیە، بە تایبەت بۆ پیاوی دەوڵەتمەدار.\nدەتوانم بڵێم، گوتاری حكومی و سیاییش بەگشتی، كە بەهۆی قەیرانی ریفراندۆمەكە و دەرهاویشتەكانیەوە ئاراستەی كورد كرا، لەوەدا سەركەوتوو نەبوو كە قەناعەت بە تەنانەت چەند هەزار كوردێكیش بكات تا هاوهەڵوێستی حكومەتی فیدراڵی و رێوشوێنەكانی بن، چونكە ئەو گوتارە دوژمنكارانە و لەخۆباییانە و لوتبەرزانە و بەد و شەخسی بوو.\nجێی ساویلكەییە كە وابزانرێت گوتاری لەمجۆرە و ئەمجۆرە رێوشوێنانە بتوانن قەناعەت بە كورد بكەن بۆئەوەی دەستبەرداری خەونی مێژوویی خۆیان ببن و بگەڕێنەوە بۆ (ماڵی ملكەچی).\nلەڕاستیدا ئێمە بەم گوتارە و بەم سیاسەتە، كوردمان زیاتر دوورخستەوە لەو (ماڵە) و هانماندان و پاڵمانپێوەنان بۆئەوەی زیاتر دەستبگرن بە خەونی رەوای خۆیانەوە كە رەنگە پێویستی بە سەد ساڵی تر نەبێت بۆ بەدیهێنانی.